Ерни эгасига бериш керак, деҳқоннинг ишига ҳеч ким аралашмаслиги шарт. Таҳлил ва таклиф\nЖамият 15:30 / 05.04.2021 43980\nНега 4 миллион гектарга яқин экин ерларимиз бўла туриб, 4 миллион қишлоқ одамлари Россияда қора ишчи бўлиб юрибди? Нега кимдир бир парча яроқсиз ерида халқини тўйғазиб, яна мева-сабзавотни экспорт ҳам қиляпти, биз эса шунча еримиз ва унда ишлашни истайдиган шунча одамимиз бўла туриб, уларни ўзгаларга хизматкор қилиб қўйибмиз?\nНега бошқаларда деҳқоннинг боши узра ҳеч ким турмайди, бизда эса деҳқоннинг устида мингта мансабдор туради.\nСабаби битта: бизда ерлар эгасига том маънода топширилмаган, ернинг «эга»си кўп. Оқибатда чеки йўқ муаммолар ва... ҳақсизлик, қонунбузарлик, муттаҳамлик, деҳқонларни эксплуатация қилиш.\nКелинг, булар ҳақида бироз кенгроқ суҳбатлашайлик.\nРивожланишнинг омиллари бор. Айнан шу омиллар юзага чиқса, жамият ривожланади, чиқмаса, ишлар ортга кетади.\nШундай омиллардан бири бу – тадбиркорликка лаёқатли кишилар учун имкон қадар яхшироқ шароит яратиш. Бу билан тадбиркорлар сони кўп бўлишини ва улар ўртасида соғлом рақобат бўлишини таъминлаш. Бу эса барча учун бир хил ўйин қоидаларини жорий қилиш билан бўлади, кимгадир ҳамма нарса мумкин бўлган муҳитда соғлом тадбиркорлик муҳити ҳақида гап бўлиши ҳам мумкин эмас.\nЯна бир омил – мавжуд имкониятлардан фойдаланиш. Яъни ҳар бир мамлакат бошланғич нуқтада ўз шароитидан келиб чиқиб ривожланишга уринади. Юқори технологик иқтисодиёт бу – кейин, маълум даражага етгандан кейин эришиладиган натижа. Аввалида эса ҳар бир мамлакат ўзида боридан фойдаланади ва ривожланишга уринади.\nКимдир ишчи қўллари кўплигидан унумли фойдаланиб ривожланса, кимдир географик жойлашувидан ва ҳоказо. Биз ҳозир ўз имкониятларидан оқилона фойдаланишга уринаётганлар ҳақида гапиряпмиз. Зеро, ўз имкониятларини совураётганлар ҳам топилади.\nЎзбекистон ҳам шаксиз ўзига яраша имкониятларга эга мамлакат. Минтақадаги энг серҳосил экин ерлар ва бир неча миллион ишдан қочмайдиган ишчи қўллар. Дарвоқе, улар ҳозир ўзга иқтисодиётлар учун арзон ишчи кучи вазифасини ўтаб беришяпти. Айтиш мумкинки, ўзга иқтисодиётларни кўтаришяпти.\nТўғрисини тан олиш вақти келди: мана шу икки нарса – серҳосил ерлар ва меҳнаткаш, салоҳияти рўёбга чиқмаган миллионлаб қишлоқ ёшлари – айнан шу иккиси Ўзбекистоннинг шу тобда асосий захираси бўлиб, буларни бирлаштириш асносида имкониятларни рўёбга чиқариш мамлакатнинг биринчи босқичдаги ривожини таъминлаб беради.\nБиз бу ерда Ўзбекистоннинг ягона захираси шу демоқчи эмасмиз, шу тобдаги асосий захираси демоқчимиз, ривожланиш учун трамплин вазифасини ўтаб бериши мумкин бўлган ягона соҳа демоқчимиз.\nНега? Чунки иссиқ қуёшда пишиб етилган табиий тоза маҳсулотларга бўлган эҳтиёж дунёда тобора ортиб боряпти, бизда эса иқлим ҳам қулай, ишчи қўллар ҳам етарли. Водий каби ўлкаларда эса ерда ишлаш маданияти минг йиллардан бери шаклланган – ер билан ишлашга муҳаббат бу ерда одамларнинг қонида бор.\nИмкониятдан фойдаланиш учун нималар қилиш керак?\nДастлабки фильмимизда биз Нидерландия қироллигини мисол қилиб кўрсатган эдик. Бу мамлакатда 1 миллион гектар ерда экин экиб, 100 миллиард доллардан ошиқ қишлоқ хўжалиги маҳсулотлари экспорт қилинаётгани айтилганди. Ўзбекистон эса 4 миллион гектар ишлов бериладиган ер майдонлари бўла туриб, уларга асосан пахта экиши ва бундан йилига 2 миллиард доллар атрофида даромад қилиши танқид қилинганди.\nБунинг асосий сабаби қилиб эса Нидерландия каби мамлакатларда деҳқоннинг ишига ҳеч ким аралашмаслиги, минглаб кичик хўжаликлар мустақил фаолият юритиши ўлароқ юқори натижаларга эришаётганини, давлат эса фақат ёрдам беришини кўрсатган эдик.\nФақат мустақил, ҳақ-ҳуқуқлари таъминланган деҳқон изланади, новацияларга интилади, келажак учун режалар қилади.\nБизда аҳвол қандай?..\nБизда вазият бошқача: деҳқоннинг ҳақ-ҳуқуқи гўё илашиб турган қуриган барг каби – ҳар қандай лаҳзада узилиб тушиши ва топталиши мумкин. Маҳаллий ҳокимиятларнинг қўштирноқ ичидаги назорати остида фаолият юритадиган фермерларнинг ерлари ҳар қандай вазиятда олиб қўйилиши мумкин.\nБу нима дегани? Бу дегани деҳқон ер билан боғлиқ ҳеч қандай узоқ муддатли режа туза олмайди, тузишни истамайди дегани. Бундай деҳқон учун ер вақтинчалик бир матоҳ, холос. Зеро, бунда у ерни ўзининг эртанги куни, болаларининг истиқболи билан боғламайди. Ахир, ҳар лаҳзада ҳар қандай ҳоким ерини олиб қўйиши мумкин-да...\nҚолаверса, пахта ва буғдой режаси гарданига тушган фермер ўзини ҳеч қанақасига том маънода фермер деб ҳисобламайди.\nМазкур савол бир томондан қийин бўлса, бошқа томондан осон. Қийинлиги юзага келадиган бир неча эҳтимолий хавотирлар билан боғлиқ.\nБиринчи хавотир – фермерлар мустақил бўлишса, яъни ерларда нима етиштиришни ўзлари ҳал қилишса ва маҳсулотни ўзлари сотишса, унда улар пахта етиштирмай қўйишади ва натижада пахта саноати инқирозга юз тутади деган хавотир. Бироқ бу хавотир бир томондан мантиқсиз бўлса, бошқа томондан асоссиз, чунки пахтачилик саноати тўлиқ бозор иқтисодиёти муносабатларига ўтса, етиштирилган пахта уни етиштирган фермер томонидан биржа савдолари воситасида сотилса, тўқимачилик фабрикалари пахтани ўша биржада сотиб олса, бу соғлом муносабатлар бўлади, пахта саноати ҳамма учун, хусусан, фермер учун фойда келтирадиган машғулотга айланади.\nЯъни пахта етиштириш қулай ва фойдали бўлган ҳудудларда айнан пахта етиштирилади, пахтадан кўра бошқа нарса етиштириш фойдалироқ бўлса – бошқа нарса. Бунинг ёмон жойи йўқ, ахир, кўпроқ фойда олиш эмасми ҳаммамизнинг мақсадимиз? Мажбуран сақлаб турилган соҳанинг эса истиқболи йўқ.\nИккинчи хавотир. Озод фермерларни бошқариб бўлмайди, деган эҳтимолий хавотир. Ҳа, озод, маъмурий буйруқбозлик тизими тазйиқидан халос бўлган фермерларни бошқариб бўлмайди. Бироқ, гап шундаки, мустақил фермерни бошқаришнинг умуман кераги ҳам йўқ. Мустақил фермер ўз манфаати йўлида ҳаракат қилиб, ишини ўзи ривожлантиради.\nУчинчи хавотир. «Фермерларга мустақиллик берилса, яқин келажакда қишлоқларда кучли ижтимоий табақаланиш – бой-камбағалга бўлиниш юзага келади, бу эса ижтимоий адолатсизлик келиб чиқади; зеро, Ўзбекистонда аҳоли зич ҳудудларда мустақил фермер бўлишни истайдиган қишлоқ оилалари кўпчиликни ташкил қилади, адолат мезони бузилса, ишларда барака ҳам бўлмайди...»\nБунга ҳам ечим бор – Ўзбекистонда қишлоқ хўжалиги соҳасини том маънода янги рельсга ўтказиш, яъни мамлакатимизнинг аҳоли зич жойлашган ҳудудларда кичик ер эгалари синфини юзага келтириш. Бир қанча аграр соҳаси ривожланган мамлакатлардаги каби.\nДейлик, ҳозирда Ўзбекистонда ўртача бир маҳаллада 400та оила яшайди. Маҳалла атрофида эса 700 гектар ер бор. Мазкур 700 гектар ер ҳозирда маҳалладаги 7та оилага, ҳар бирига 100 гектардан фермерчилик фаолиятини юритиш учун, яъни давлат режасига мувофиқ пахта ва буғдой етиштириш учун берилган. Яъни маҳалла атрофидаги 700 гектар ер мана бу 400та оиланинг атиги 7тасигагина наф келтиряпти. Ҳолбуки, қолган 393 оила ҳам ерда ишлашни истайди, агарда гап мустақил фермер бўлиш ҳақида кетаётган бўлса.\nДемак, мана бу ерлардан 7та оиланигина ишли қилиш учун эмас, балки кўплаб оилаларга мустақил фермер бўлиш учун имконият яратиш мақсадида фойдаланиш керак.\nКўплаб оилалар ерда ишлаб ижод қилишсин, изланишсин, ўсишсин, келажакка режалар қилишсин, голланд фермерлари каби чет эл корхоналари билан ўзлари мустақил алоқалар ўрнатишсин, фарзандлари келажагини шу замин билан боғлашсин.\nБу нима дегани? Бу дегани қишлоқлар яқин келажакда тадбиркорлик ўчоқларига айланади, дегани. Зеро, ҳозирги даврга келиб ер бу шунчаки мева-сабзавот етиштириладиган манба эмас, балки бугун ерда қишлоқ хўжалиги билан боғлиқ минг хил инновацион ғояларни амалга ошириш мумкин.\nНега биз айнан кичик ер эгалари синфини юзага келтиришни ёқлаяпмиз? Сабаблар етарли.\nКичик ер эгалари синфини юзага келтириш дегани бу кўплаб оилаларни мустақил иқтисодий фаолликка жалб қилиш дегани. Аммо бу ҳаммаси эмас – минглаб оилаларни ижодкорликка, бунёдкорликка, новаторликка жалб қилиш мумкин бўлади дегани.\nЭнди оддий ҳақиқатларни санаб ўтамиз.\nКатта аграр хўжалиги дегани бу битта катта тадбиркор ва унга ишлайдиган кўплаб ишчилар дегани.\nБунинг ёмон жойи йўқдир балки, бироқ... агар мана буларнинг ичида оддий ишчи бўлиш эмас, мустақил тадбиркор бўлишга лаёқати, истеъдоди ва истаги бор кишилар бўлса, уларни оддий ишчига айлантириш дегани бу халқнинг қимматли захирасини исроф қилиш дегани. Зеро бу тоифа кишилар – табиатида ёлланма ишчи бўлиш эмас, балки мустақил тадбиркор бўлиш иқтидори бўлган кишилар ҳар бир халқнинг том маънодаги бойлигидир. Қолаверса, халқимиз шаксиз бундай тоифадаги кишиларга бой. Бежиз биз ўзбек – ўз-ўзига бек деб ном олмаганмиз – аксаримизнинг табиатимизда мустақил фаолият юритиш истаги кўпроқ. Бировга ишчи бўлишдан кўра.\nБунинг устига, иш берувчи-ишчи муносабатлари бизда ижобий тусда шаклланмаган ва қачон шаклланишини фақат Яратганнинг ўзи билади – бизда ишчи иш берувчи олдида ҳақсиз бир мавжудот мақомида. Ишчининг ҳуқуқлари эса фақат қоғоздагина мустаҳкамланган.\nШунинг учун Ўзбекистоннинг аҳолиси зич ҳудудларида экин ерларини ва бўлажак тадбиркорларни бирлаштириш асносида бу ерда иқтисодий фаол ўрта синфни юзага келтириш мумкин. Бундан юксакроқ мақсад бўлиши ҳам мумкин эмас. Нега?\nЗеро, юқорида айтганимиздек, гап минглаб оилаларнинг яратувчанлик иқтидорини юзага чиқариш ҳақида кетяпти. Бундан муҳимроқ вазифа бўлиши мумкин эмас. Айнан шундай тадбиркор синф келажакда қишлоқларни обод қилади, чунки иқтисодий фаол қатлам ўзи яшаб турган жойни обод қилишга мойил бўлади. Ҳозирги ачинарли аҳволдан чиқиб олишнинг ягона йўли шу ўзи.\nЯна бир бор таъкидлаймиз – қишлоқларда мустақил кичик ер эгалари синфини юзага келтириш уларни – қишлоқларни тадбиркорлик ўчоқларига, иқтисодий ҳаёт қайнаган масканга айлантиради.\nБуларнинг барчаси аҳолиси зич ҳудудларда кичик ер эгалари синфини яратиш қишлоқ ҳаётини янгича сифат даражасига кўтаради деган хулосани беради.\nАҳолиси зич бўлган ҳудудларимизда кичик ер эгалари синфини юзага келтириш ғояси яна баъзи эътирозлар келтириб чиқариши мумкин.\nМасалан, бир картада бир неча деҳқон фаолият юритса-ю, ҳар бири турли экинларни экса, унда агротехник тадбирларни ўтказиш, зараркунандаларга қарши курашиш қийин бўлиб қолади, деган эътироз.\nБироқ, бу хавотирларнинг замирида ҳам асос йўқ – бир жойда фаолият юритадиган деҳқонлар ўз манфаатларини кўзлаб, келишиб ўзаро кооперация қилишни ўрганишади. Бу табиий жараён, халақит қилишмаса бўлгани.\nЯна бир ўринсиз хавотир – ерларда экин экмасдан одамлар уйлар қуриб олади, деган хавотир...\nБуни энди ҳатто шарҳлашни истамайди киши, ахир экин экиладиган жойга қурилиш қилиш мумкин эмас ва буни назорат қилиш катта қийинчилик туғдирмайди.\nТўғри, ҳеч бир ислоҳот мукаммал бўлмайди – ислоҳотлар йўлида нималардир қурбон берилади, қайсидир йўқотишларга кўз юмилади. Нега? Чунки йўқотишлардан кўра маълум ислоҳот натижасида эришиладиган ютуқлар барча йўқотишларнинг ўрнини босиб кетиши кутилади.\nЎз ватанида не қиларини билмай, ўзга юртларда гастарбайтер бўлиб юрган, аксар оилаларини, ёш фарзандларини йиллаб уйда қолдириб узоқда юрган бир армия қишлоқ ёшларини ўз она юртларида иқтисодий фаол қатламга айлантиришдан улканроқ мақсад борми шу тобда?\nТан олиш вақти келди – ирсий фондимизни ўзида олиб юрган авлодни кўчада қолдирдик. Гастарбайтер мақомини кўтариб юришга, руҳий мажруҳликка мажбур қилдик. Бу билан ҳатто ҳали туғилмаган авлоднинг руҳини синдирдик. Зеро, ота-онанинг руҳий ҳолати ҳали туғилмаган зурриёднинг руҳига таъсир этади.\nБундан ташқари... биз оз эмас-кўп эмас миллионлаб оналарни (уларнинг орасида ёш келинчаклар) уйларида эрларисиз ёлғиз қолдирдик. Оз эмас-кўп эмас – бир авлод расман тўлиқ, аслида тўлиқсиз оилаларда катта бўлди, ота тарбиясидан мосуво бўлиб етишди ва етишяпти. Миллионлаб иқтидорларни эса ерга кўмдик.\nҲолбуки, ҳаммаси бошқача бўлиши мумкин эди. Миллионлаб меҳнат миграциясининг олдини олишимиз мумкин эди, қишлоқларда оёғида мустаҳкам турувчи тадбиркор синфни юзага келтиришимиз мумкин эди, иқтидорларни юзага чиқариш учун барча омилларимиз бор эди – шунча ерлар, шунча имконият.\nПахта, буғдой ёки ер эмас олий қадрият, Инсон – олий қадрият. Дунё – ер-у осмон Инсон учун яралгани айтилади муқаддас масдарларда. Ҳадисда Аллоҳнинг элчиси Каъбатуллоҳга қараб: «Албатта, мўъминнинг ҳурмати Аллоҳнинг наздида бу байтнинг ҳурматидан улуғ» дедилар.\nБалки шу учун ишларимиз ўнгланмаётгандир – Инсонни азиз қила олмаётганимиздан?\nБуюк Аллоҳ азиз қилганни хор қилиш – Коинот миқёсидаги жиноят.\nАйниқса, барча шароит бўла туриб, миллионларни, болалари ва ота-оналарини ташлаб, узоқларга ишлашга кетишга маҳкум этганимиз... улкан жиноят бўлди.\nФуқаролик жамиятини, яъни фаол, онгли кишилардан иборат жамиятни қурмоқчи бўляпмиз. Бироқ бу учун ўша фаол, онгли, ҳар томонлама оёғида мустаҳкам турадиган, ҳам маънан, ҳам моддий жиҳатдан бақувват кишилар синфи юзага келиши керак. Хусусан, қишлоқларимизда ҳам.\nБунақа синф эса осмондан тушмайди. У юзага келиши учун ҳозирда иқтидорларини ичида сақлаб келаётган, рўёбга чиқара олмаётган минглаб кишиларнинг қўлига ўсиш, ривожланиш, фаол бўлиш омилларини бериш керак. Қишлоқларимизда бундай омиллардан фақат... ер мавжуд. Ва шунинг ўзи бетакрор имконият.\nҲокимлар эса деҳқонларнинг ишига аралашмаслиги керак, мутлақо. Манфаат стимулининг ўзи деҳқоннинг ҳаракатларини йўналтиради. Давлат идораларининг бу ерда вазифаси эса фақат ёрдам беришдан иборат бўлиши керак.\nДарвоқе, ерлар деҳқонларга эркин фойдаланиш учун топширилса, деҳқонлар сув учун талашиб қолишади деган хавотир ҳам бор.\nАммо... аслида бирон нарсага талашиш, тартибсизликка мойиллик – ўзаро кооперация қилиш, келишиб ишлашга бўлган кўникма йўқолиб кетганидан дарак. Бошқача қилиб айтганда, биздан бу кўникмалар тортиб олинди, биз онгсизлантирилдик. Энди эса тузалиш керак. Бу эса мустақил фаолият билан бўлади. Бошқа нарса билан эмас.\nХулоса шуки, биз ўзимизга берилган, шундоқ оёғимиз остига ташланган имкониятлардан фойдаланмай келяпмиз. Иссиқ қуёш, минтақадаги энг серҳосил ерлар, миллионлаб мустақил деҳқон бўлишни, мустақил, ҳокимлар тазйиқи ва аралашувидан холи фаолият юритишни орзу қилиб келаётган қишлоқ ёшлари.\nЯна бир жиҳат. Кўплаб аграр ривожланган давлатлар табиий газ захиралари бўлмай туриб ҳам иссиқхоналар мамлакати деб ном олишган. Ўзбекистон эса газ қазиб олиш бўйича дунёда олдинги ўринларда туради. Бунинг устига бизда қиш мавсуми қисқа – кўп газ ёқишнинг кераги ҳам йўқ – иссиқхоначи совуқ кунлардан ўтиб олса бўлгани.\nДемак, биз юқори ривожланган қишлоқ хўжалигига эга бўла оламиз. Бу учун аҳолиси зич ҳудудларимизда эркин кичик ер эгалари синфини юзага келтиришимиз керак. Қишлоқ хўжалиги маҳсулотлари экспорти йўлларини очиб қўйишимиз, тадбиркор ва деҳқонларнинг ишларига ҳокимларнинг аралашувига чек қўйишимиз даркор.\nМавжуд ачинарли ҳолатимиз табиий, бундан бошқаси мумкин эмас эди, деганлар бекор айтибди – имкониятлари биздан кўра анча кам мамлакатлар биздан кўра анча яхши яшашяпти. Биз фақат ўзимизда бор имкониятларни ишга солишимиз керак. Энг муҳими, инсонни биринчи ўринга қўйишимиз керак, пахта ёки бошқа нарсани эмас.\nСурия президенти сайловида қатнашиш истагини билдирган дастлабки номзод номи эълон қилинди\nСурхондарёда чўпонлар чорва молларини боқиш учун ер талашиб, бир-бирини калтаклади\nNASA вертолёти Марсдаги илк парвозини амалга оширди\nБухорода 51 ёшли фуқаро ота ва ўғил қўшнисини пичоқлади, бир киши вафот этди


Миср суди Ҳусни Муборакнинг ўғилларини озод этиш қарорини чиқарди\n01:58 / 13.10.2015\nМиср суди мамлакатнинг собиқ президенти Ҳусни Муборакнинг ўғилларини озод этиш қарорини чиқарди. Бу ҳақда The Daily Mail нашри маълум қилди.\nАла ва Жамол Муборак 2011 йилнинг апрелида уларнинг отаси Ҳусни Муборак давлат раҳбари лавозимидан четлатилгандан кейин икки ой ўтиб ҳибсга олинганлар. Улар ўз оталари билан бирга суд қилинганлар. Уларнинг барчасига давлат ғазнасидан йирик суммадаги пуллар ўғирлаганлик айби қўйилган. Бу пуллар президент саройларини қайта таъмирлаш учун сарфланган.\n2015 йил май ойида 87 ёшли Муборакнинг ўғиллари уч йил қамоқ жазосига ва 125 млн Миср фунти (16 млн доллардан кўпооқ) миқдорида жарима тўлашга ҳукм қилинганлар ҳамда уларнинг зиммасига саройларни қайта таъмирлаш учун сарфланган 21 млн Миср фунтини қайтариш мажбурияти қўйилган. Бироқ улар барча зарур суммаларни аввалроқ тўлаганлари маълум бўлди ва суд натижада улар қамоқда сақланаётган муддатни эътиборга олиб, уларни озод қилишга қарор қилди.\nМисрни 30 йил давомида бошқарган Ҳусни Муборак 2011 йил февралидаги оммавий намойишлар оқибатида ҳокимиятдан ағдарилган эди. Шундан бироздан кейин Муборак ҳибсга олиниб, унга коррупция, ўз ҳокимиятини суиистемол қилиш ва намойишчиларни ўлдириш каби айбловлар қўйилган. 2015 йил май ойида Муборак 3 йиллик қамоқ жазосига маҳкум қилинган.


08:35 31 Май 2020\n12:17 06.07.2018 (Янгиланган 13:20 06.07.2018) Ҳавола олиш\nЎтган ҳафта Ўзбекистонда шов-шувли воқеаларга бой бўлди. Хусусан мамлакатда иш ҳақи, пенсиялар ва нафақалар оширилди. Президент Шавкат Мирзиёев ёшлар билан тизимли ишлаш, улар учун муносиб шароитлар яратиш масалаларига бағишланган видеоселектор ўтказди. Опер воқеаси ҳафтанинг энг шов-шувли хабарига айланди\nШундай қилиб, июл ойи бошланиши билан Ўзбекистонда содир бўлган энг муҳим хабарларни эътиборингизга ҳавола қиламиз.\nИш ҳақи, пенсиялар ва нафақалар миқдори оширилиши\nЎзбекистон президенти 2 июлда иш ҳақи, пенсиялар ва нафақалар миқдорини ошириш тўғрисида фармонни имзолади. Фармон талабларига кўра, 2018 йил 15 июлидан бюджет муассасалари ходимларининг иш ҳақи, пенcиялар, стипендиялар ҳамда нафақалар миқдори ўрта ҳисобда 1,07 баравар оширилади.\nҲужжатга кўра, эндиликда Ўзбекистонда энг кам: иш ҳақи — ойига 184 300 сўм; ёшга доир пенcиялар — ойига 360 460 сўм; болаликдан ногиронларга бериладиган нафақа — ойига 360 460 сўм; зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақа ойига 221 190 сўм миқдорида этиб белгиланади.\nЎзбекистон президенти Шавкат Мирзиёев 4 июлда ёшлар билан тизимли ишлаш, улар учун муносиб шароитлар яратиш, бандлигини таъминлаш масалаларига бағишланган йиғилишда "Ёшлар Иттифоқи"ни кескин танқид остига олди.\n"Ҳар бир ёшнинг жамиятда муносиб ўрнини топиши учун уларни қўллаб-қувватлаш ва зарур шарт-шароитлар яратишни ислоҳотларимизнинг муҳим йўналишларидан бири сифатида белгилаб, кенг кўламли амалий ишлар олиб бормоқдамиз. Жумладан, "Камолот" ёшлар ҳаракати негизида Ўзбекистон Ёшлар иттифоқини туздик, ёшлар билан ишлашда янги тизим ва ёндашувларни жорий этяпмиз. 30 июнда мамлакатимизда биринчи марта "Ёшлар куни"ни кенг нишонлаб, янги ижобий анъанани йўлга қўйдик. Аммо ёшлар билан ишлашда ҳамон камчиликлар мавжуд.\nЖумладан, катта мақсадлар билан тузилган Ёшлар Иттифоқи ёшлар билан манзилли ва тизимли ишлашга, уларнинг муаммоларини ҳал этишда етарлича эътибор бермаяпти. Ташкилот ўтказаётган айрим тадбирлар дабдабабозлик, ўзини "кўз-кўз" қилишга ўхшаб қолаяпти", — деди Ўзбекистон раҳбари.\nШунингдек, 4 та сектор раҳбарларининг кўпчилиги ҳали ёшлар масаласи билан тўла шуғулланмаётгани қайд этиб ўтилди.\nЖорий йил ўтган даврида содир этилган 17,5 минг жиноятнинг қарийб 31 фоизи ёшлар ҳисобига тўғри келмоқда. Ўзбекистон бўйича жиноят содир этган 22 минг шахснинг 11 минг нафарини ёшлар ташкил этиб, бу кўрсаткич Андижон, Бухоро, Самарқанд, Фарғона вилоятлари ва Тошкент шаҳрида, айниқса, юқорилигича қолмоқда. Қашқадарёда жиноят содир этган ёшларнинг 70 фоизини ўқимайдиган ва ишламайдиганлар ташкил этган (Андижонда 57, Сурхондарёда 43, Жиззахда 42 фоизга тенг).\nСанъат Умаров иши\nЧоршанба куни интернетда ИИБ ходими қўлга олинган аёл кишининг шаъни ва обрўсини таҳқирлагани тасвирланган видео тарқалди.\nВидеотасвирда ўзи кўринмаëтган эркак киши камера қаратилган аëлни қаттиқ ҳақорат билан кийимларини ечиб, қип-яланғоч бўлишга мажбурлайди. Кадр ортида яна бир аëлнинг айни дўқ-пўписа остида ечинишга мажбурланаëтгани овози эшитилади.\n2018 йил 22 июнда ўша таҳқирланган аёл (Н.Т.) Самарқанд вилоят ДХХ бошқармасига ариза билан мурожаат қилиб, Каттақўрғон шаҳар ИИБ тезкор вакили С.Умаров ва бошқалар уни ҳақорат қилиб, ечинишга мажбур қилишганликларини маълум қилган.\nПрокуратура Каттакўрғон шаҳар ИИБ тезкор вакили Умаровга нисбатан Жиноят кодексининг 206-моддаси 1-қисми билан жиноят иши қўзғатди. Умаров ички ишлар органларидан салбий ҳаракатлари учун бўшатилган. Ҳозирда унга нисбатан қамоққа олиш тарзидаги эҳтиёт чорасини қўллаш масаласи кўриб чиқилмоқда. Каттақўрғон шаҳар ИИБда хизмат текшируви ўтказилмоқда.\nБу ўта салбий ҳолат бўйича ўзбекистонлик интернет фойдаланувчилар томонидан кескин танқидий фикрларни билдириши тўхтамаяпти.\nЎз навбатида Бош прокуратура, ИИВ расмий муносабатлар эълон қилишди. ИИВ раҳбарияти бундай салбий ҳолатларни аниқлаш, олдини олиш ва ички ишлар органлари сафларини нопок, тасодифан кириб қолган ходимлардан тозалаш мақсадида, доимий равишда кескин чоралар кўриб борилиши маълум қилди.\nШунингдек, Ўзбекистон Хотин-қизлар раиси Танзила Норбоева, Самарқанд вилояти хотин-қизлари қўмитаси раиси Ҳамротош Шодиева "нопок опер" ҳатти-ҳаракатларини кескин қоралаб чиқдилар.\nНархи белгиланган санъаткорлар\n"Ўзбекконцерт" тўйларга чиқадиган санъаткорларнинг имтиёзли нархга эга рўйхатини тузди. Санъаткорлар хизмат нархлари ош тадбирларини ўтказиш 500 мингдан 800 минггача, тўй ва юбилей тадбирларини ўтказиш эса 800 минг сўмдан 1,5 миллион сўмгача белгилаб қўйилган.\nЭслатиб ўтамиз, Мирзиёев 29 июнда Тошкентдаги Олмазор тумани фаоллари билан ўтказган йиғилишда дабдабали тўйлар мавзусида ҳам ўз фикрларини гапирди.\nПрезидентнинг сўзларига кўра, дабдабали тўйларни ҳеч ким ўз маоши эвазига қилмайди. Бу эса, оғир аҳволда кун кечираётган аҳоли ғазабини келтириши мумкин.\n"Тасаввур қилинг, ойлиги йўқ, иши йўқ, шифохонага боришга, дори олишга пули йўқ одамга 20 та машинада тўй қилган одам қандай кўринади? Ёқадими? Мен ўйлайман ёқмайди. Адолатсиз. Ман-ман деган одамга битта савол: шу зўр тўй қилган одам ойлигига қила оладими? Энг оддий фуқаромиз ҳам сал ўзини тиклаб олсин. Уни, кечирасиз, оддий тилда айтганда, ғазабини келтирмайлик", — деган эди Ўзбекистон раҳбари.


Оила ва жамият — Страница 3 — www.ziyouz.uz\nБош саҳифа Оила ва жамият (3)\nБугун Инсон шошаяпти. Лекин ҳеч нарсага улгуролмаяпти. Сабаби — вақт зиқ. Вақт йўқ. Тараққиётнинг ҳалокатли уммонида жони ҳалак. Елади, югуради. Тонг отади — кун ботади. Лаҳзада умрнинг бир куни кетади. Сивилизатсия гўёки инсоннинг оғирини енгил, узоғини яқин қилаётгандай. Ҳа, тсивилизатсия давоми…\nБаъзи ота-оналар болани жазоламасликнинг мутлақо иложи йўқ, деб ҳисоблашади. Тўғри, у гоҳида гапингизга қулоқ солмаслиги, хархаша қилиб, тинчлик бермаслиги мумкин. Лекин борлиқни эндигина ўргана бошлаган мурғакни билиб-билмай қилган ёки қилмаган иши учун жазолаш шартмикан? Ахир, гўдак кўнглига озор бермай, яхши давоми…\nТарихдан маълумки, инсоният цивилизациясида турли ашё ва ҳайвонларнинг кўз илғамас, лекин беқиёс даражадаги ўрни бор. Агар илмий нуқтаи назардан ёндашилса, бунга кўп мисоллар келтирилиши мумкин. Биргина бронза ва темир асрларида ит ва отнинг қўлга ўргатилиши, дастлабки кишилик жамияти тараққиётига катта давоми…\nМетрода ёнимда кетаётган йигитча рўпарамизда ўтирган қизни нигоҳи билан кўрсатиб, шеригига шивирлади: — Анавини қара, чаёни бор экан. Шериги уни тушунмади, шекилли, бир дугонасига гап сотаётган қизга, бир ўртоғига қаради. — “Кетворган” экан демоқчимисан? — Йўғ-ей, билагига қара, билагига! Мен давоми…\nИнсоният яратган «ақл мўъжизаси» – шоҳмот неча асрлардан бери ўзининг ғаройиб сеҳри, жозибаси билан олам аҳлини ўзига мафтун этиб келмоқда. Ҳайратланарлиси, бу жозиба, бу мафтункорлик ортса ортиб бормоқдаки, заррача камайгани йўқ. Қуйида чоп этилаётган ривоят шоҳмотнинг Шарқда нақадар кенг тарқалгани давоми…\nДугонам Ноиланинг укаси Адҳамнинг инглиз тилида гапирганига кўп гувоҳ бўлганман. Ҳали ўша тил грамматикасини унча ўзлаштирмаган бўлса-да, унча-мунча жаргон сўзларни жуда яхши билади. Яқинда уларникида бўлганимда Адҳамни суҳбатга тортдим. Гап мавзуси қизларга келганда унинг баҳри дили очилиб кетди. “Синфимизга янги давоми…\nМақсадимизни англаш учун «Кавказ асираси» бадиий филмидаги бир эпизодни эсланг: она ўрдак болаларини йўлнинг у томонига бошлаб ўтиш учун пиёдалар ўтиш жойини танлайди. Парранда йўлнинг дуч келган жойидан ўтиб кетсаям бўларди. Аммо унинг ўзи «қоида»ни бузиб, полапонларига «ўрнак» бўлолмасди. Одамлар-чи? давоми…\nИнсоннинг ким бўлиб етишиши онгу шуурини шакллантирган муҳит, кўрган кечирганлари ва бошқа кўникмаларга ниҳоятда боғлиқ. Айниқса, эндигина ақлини таниётган гўдакнинг онгини эртаклар, ҳар хил ҳикоялар билан бир қаторда турли ўйинчоқлар ҳам бойитиб боради. Улар боланинг маънан етук бўлишида катта аҳамият давоми…\nЧоп этилган 02.10.2015 МуаллифZiyouz.uz\nҲамроҳларим билан тоғдан — дам олишдан қайтаётгандик. Ёмғир ёғиб ўтгани сабабли йўллар лой эди. Шаҳарга кираверишда қўлига латта ва челак тутган қизларни кўриб, ҳайдовчи машинасини тўхтатди-да, бизга юзланди: — Шу аҳволда шаҳарга кириб бориш ноқулай. Ярим соатда машинани ювдириб олай, давоми…\nТехника — инсоннинг дўсти…ми?\nЧоп этилган 28.09.2015 27.12.2016 МуаллифZiyouz.uz\nЎтаётган ҳар сония замонни ўз измига солишга уринмоқда. Олимлар гўё замон ва макон бирлиги орасида ўз иқтидорини синаётгандек. Компютер, интернет, мобил телефон каби алоқа воситалари эса фан-техника тараққиётининг оммабоп маҳсули сифатида турмуш тарзимиздан мустаҳкам ўрин олган. ХХ асрнинг ўрталарига келиб давоми…\n3-саҳифа. Жами: 16«12345678910»Охири


Маҳаллий дори-дармонлар учун энг юқори нарх чегараси тасдиқланди\n15:40 / 13.01.2017\nЎзбекистонда маҳаллий фармацевтика корхоналари томонидан ишлаб чиқилган ижтимоий аҳамиятга молик бўлган дори-дармонлар ва тиббий анжомлар учун нархлар чегараси тасдиқланди. Нархлар рўйхати билан Ўзбекистон хусусийлаштириш, монополиядан чиқариш ва рақобатни ривожлантириш давлат қўмитаси сайтида танишиш мумкин.\nЎзбекистон Республикаси Президентининг 2016 йил 31 октябрдаги қарорига мувофиқ, ушбу нархлар тиббиёт муассасалари ва аҳолини дори-дармонлар ва тиббий анжомлар билан таъминлашни назорат қилиш республика комиссияси томонидан белгиланади.\nРўйхатга умумий ҳисобда 116 та маҳаллий ва 227 та импорт маҳсулотлар киритилган.\nБундан ташқари, комиссия тендер савдолари ўтказиш учун ижтимоий аҳамиятга молик импорт қилинувчи дори-дармонлар ва тиббий анжомлар учун ҳам белгиланган нарх рўйхатини ҳам тасдиқлаган.


Жерри Янг қандай қилиб Yahoo’ни йўқ қилди\n18:37 / 26.07.2016\n2005 йилда Yahoo’нинг ҳаммуассиси Жерри Янг технологиялар тарихидаги энг катта стратегик инвестицияни амалга оширди, у компаниянинг 1 миллиард долларини Хитойнинг Alibaba номли ёш интернет сайтининг 40 фоиз акциясига сарфлади.\nAlibaba ўша пайт учун қиммат битим ҳисобланиб, бу таваккал қўйилган қадам эди, лекин охир-оқибат у Кремний водийсида энг кўп даромад келтирган битим бўлиб чиқди: бугунги кун баҳосига кўра, унинг улуши 80 миллиард доллардан ортиқни ташкил қилади. Қоидага кўра, бундай муваффақият компанияни кўп йиллар давомида сақлаб туриши керак эди, бироқ 25 июль куни Yahoo ўзининг операцион бизнеси – веб-ресурсларини Alibaba ва бошқа инвестицияларсиз сотувга қўйишини маълум қилди.\nЯнг Alibaba’ни қўлга киритганига қарамай, Yahoo’нинг у туфайли сотилиши муқаррар эди. Yahoo’нинг янгиликлар, электрон почталар ва тижорат технологиясига оид асосий бизнеси кўп йиллар давомида барқарор равишда пасайиб келди, чунки компания ижтимоий ва мобил “тўлқин”ларни қўлдан бой берди.\nКутилмаганда Yahoo инвесторлари Alibaba компаниясининг акцияларига эгалик қилиш Yahoo сайтларининг курашидан кўпроқ аҳамият касб этишини тушуниб етишди. Нафақат бу, балки солиқ тўлашга доир жиҳатлар ҳам улкан усутворликка сабаб бўлди.\nБир йилдан ортиқ вақт давомида Yahoo Кремний водийсида даромад келтирмайдиган ишлар билан шуғулланиб кўрди. Компаниянинг бош директори Марисса Майер мобил иловалар, видео-рекламалар, шунингдек ижтимоий тармоқ имкониятлари билан боғлиқ бизнесни йўлга қўймоқчи бўлди, бироқ бу ҳеч қандай натижа бермади.\nҲозирги пайтда Yahoo оғир кунларни бошдан кечирмоқда. Компаниянинг асосий бизнеси Alibaba туфайли инқирозга юз тутмоқда. Шу боис компания 25 июль куни ўз акцияларини сотувга қўйди.\n"Темир хоним"нинг зирҳли автобуси сотувга қўйилди\n14:31 / 26.01.2018


Қашқадарёда қарздор МИБ ходимига қаршилик қилганликда айбланиб қамалди\n28 май 2022, Тошкент вақти: 21:57\nҚашқадарёнинг Қамаши тумани Тегирмонқул қишлоғида қарздор МИБ ходимига қаршилик қилганликда, айбланиб қамоққа олинди.\nТуман Ички ишлар бўлимига кўра, МИБ ходими қарздордан Roison русумли телевизорини хатлаб олганидан сўнг жанжал келиб чиққан.\nУлар телевизорни қайтариб беришини талаб қилган.\nЁғоч нарвон билан МИБ ходимлари машинасини тўсиб, ижрочиларга лом билан ташланишган, уларни қўрқитиб, хатлаб олинган телевизорни қайтариб олган.\n"Ҳолат юзасидан туман прокуратураси томонидан 2021 йил 26 май куни қарздор Н.Қ. ва бошқаларга нисбатан Жиноят кодексининг 219-моддаси 2-қисми (ҳокимият вакилига ёки фуқаровий бурчини бажараётган шахсга қаршилик кўрсатиш, қандай шаклда бўлмасин ўзининг хизмат вазифасини бажариш ёки фуқаровий бурчини бажаришдан воз кечишга, шунингдек, қонунга хилоф ҳаракатлар содир этишга мажбур қилиш) билан жиноят иши қўзғатилган ҳамда Н.Қ. Жиноят-процессуал кодексининг 221-моддаси тартибида ушланган", - дейилади ИИБ билдирувида.\nАйбли деб топилгани тақдирда улар уч йилгача ахлоқ тузатиш ишлари ёки икки йилдан беш йилгача озодликни чеклаш ёки беш йилгача озодликдан маҳрум қилиш билан жазоланишлари мумкин.\nЎзбекистонда МИБ ходимларининг ҳаракатларига норозилик сифатида ўзига ўт қўйиш, осиш билан ўз жонига суиқасд қилиш холатлари ҳам бўлган.\nЎтган йили Наманган шаҳар, Истиқбол МФЙда истиқомат қилган 35 яшар ёлғиз аёл Гуландом Дедабаева ўзига ўт қўйиб ҳалок бўлди.\nЎзига ўт қўйиб ҳалок бўлган аёл воқеасида айбланган МИБ ходими икки йилга қамалди.


Тўлов терминаллари сони сентябрь ойида 2,7 мингтага камайди\nАсосий/Сўнгги янгиликлар/Тўлов терминаллари сони сентябрь ойида 2,7 мингтага камайди\nНашр қилинган сана: 19.10.2021 16:20\nЎзбекистон Марказий банки муомаладаги банк пластик карталари, терминаллар, банкомат ва инфокиосклар ҳамда 2021 йил 9 ойи давомида тўлов терминаллари орқали тушган тушумлар тўғрисида маълумотларни тақдим этди.\nСентябрь ойи давомида жами пластик карталар 442,4 минг донага кўпайиб, уларнинг жами сони 25,2 миллион донадан ошди. Сентябрь ойида карта эмиссияси бўйича давлат банкларидан Халқ банки (+ 91 мингта) ва Агробанк (+58 мингта) фаол бўлган бўлса, давлат назоратида бўлмаган банклар ичида Hamkorbank (+37 мингта), Ипак Йўли банки (+28 мингта) ва TBC Bank (+28 мингта)лардаги ўсишни қайд этиш лозим.\nТерминаллар сони эса, аксинча сентябр ойи давомида 2 742 донага камайган ва уларнинг жами сони 434 971 тани ташкил қилмоқда. Терминаллар сонининг сезиларли камайиши асосан давлат назорати бўлган банклар - Туронбанк (-969 дона), Халқ банки (-814 дона), ЎзСҚБ (-409 дона), Ипотека банк (-407 дона), Агробанк (-330 дона), Асакабанк (-134 дона) ҳиссаларига тўғри келган. Катта эҳтимол билан ушбу банкларда терминалларнинг ёппасига инвентаризацияси ўтказилган бўлиши ҳам мумкин.\nЎзбекистонда 2021 йил сентябр ойида қўшимча 182 та банкомат ва терминаллар ўрнатилган. Бу рақам асосан Инфинбанк (95 та) ва Капиталбанк (41 та) ўрнатган инфокиоск (ёки банкомат)лар ҳисобига шаклланган. Шунингдек, бир ой ичида Hamkorbank банкомат (ва инфокиоскалари) сони 49 тага камайганлигини ҳам қайд этиш лозим.\nЎтган 9 ой давомида терминаллар орқали тушган тушумлар таҳлили шуни кўрсатмоқдаки, Ўзбекистонда ўрнатилган терминаллар орқали бир ой давомида ўртача 20 млн. сўм атрофида тушум тушмоқда.\nБанклар кесимида муомаладаги банк пластик карталари, терминаллар, банкомат ва инфокиосклар ҳамда 2021 йил 9 ойи давомида тўлов терминаллари орқали тушган тушумлар тўғрисида барча маълумотларни қуйидаги жадвал орқали кўриш мумкин.


Исм беришда қоидалар борми? ДХА изоҳ берди | Qalampir.uz\nИсм беришда қоидалар борми? ДХА изоҳ берди\nЖамият\t18 Декабрь 2020 19:35 6340\nСўнгги кунларда ижтимоий тармоқларда исм, фамилия, ота исмини ўзгартириш билан боғлиқ бўлган турли муҳокамалар авж олди. Адлия вазирлиги ҳузуридаги Давлат хизматлари агентлиги ушбу масала юзасидан расмий изоҳ берди.\nАгентликнинг таъкидлашича, ҳар бир ота-она фарзандига истаган исмини қўяди, аммо ушбу нюанслар Оила кодекси билан тартибга солинади.\nМасалан, чақалоқ исмини ота-онанинг бирга маслаҳатлашиб танлаши мумкин. Ота исми – отасининг исмига кўра берилиши шундоқ ҳам тушунарли. Фамилия одатда ота-онанинг фамилиясига қараб, уларнинг фамилиялари ҳар хил бўлса, келишган ҳолда отасининг ёки онасининг фамилияси берилади.\nЯна бир эътиборга молик томони шундаки, ота-онанинг хоҳишига кўра, миллий анъаналарга кўра бобонинг исми бўйича фамилия берилиши мумкинлиги белгиланган.\nШунингдек, Ўзбекистон Республикаси Оила кодексининг 226-моддасида фамилия, исм ва ота исмини ўзгартириш тартиби ҳақидаги қоидалар ифода этилган.\nУнга кўра, фуқаронинг фамилия, исм ва ота исмини ўзгартириш тўғрисидаги аризаси ўн олти ёшга тўлгандан кейин ўзи яшаб турган жойдаги фуқаролик ҳолати далолатномаларини ёзиш органи томонидан кўриб чиқилиши, фамилия, исм ва ота исмини ўзгартириш тўғрисидаги хулоса ички ишлар органлари томонидан ушбу шахс тегишлича текширувдан ўтказилгандан кейингина тузилиши мумкинлиги, фуқаролик ҳолати далолатномаларини ёзиш органининг фамилия, исм ва ота исмини ўзгартиришни рад этганлиги устидан суд тартибида шикоят қилиниши мумкинлиги белгиланган.\nАриза берувчи 16 ёшга тўлгач турар жойдаги ФҲДЁ органига юқоридаги масала юзасидан ариза бериши мумкин.\nФамилия, исм, ота исмини ўзгартириш тўғрисидаги аризага:\nагар ариза берувчи никоҳда турган бўлса, у ҳолда никоҳ тузилганлиги ҳақидаги гувоҳномаси, агар никоҳдан ажратилган бўлса — никоҳдан ажралганлик ҳақидаги гувоҳномаси; агар ариза берувчининг вояга етмаган болалари бўлса, у ҳолда болаларининг туғилганлик ҳақидаги гувоҳномалари;\nариза берувчининг паспортидан ёки шахсини тасдиқловчи бошқа ҳужжатидан кўчирма; агар ариза берувчи вояга етмаган ёки суд қарори билан муомалага лаёқатсиз деб топилган бўлса, у ҳолда ота-онасининг ёхуд васий ёки ҳомийнинг аризаси;\n1 дона (3х4 ўлчамли) фотосурат илова қилинади.\nФамилия, исм, ота исмини ўзгартириш тўғрисидаги аризалар ФҲДЁ бўлимлари томонидан қуйидаги ҳолларда кўриб чиқилади:\n• “Давлат тили ҳақида”ги Ўзбекистон Республикаси Қонунининг 15-моддасига биноан;\n• суднинг ҳал қилув қарори асосида;\n• агар фамилия ва исм эшитилишда ёқимсиз бўлса;\n• агар фамилия ва исм миллатига тўғри келмаса;\n• хоҳишга қараб никоҳгача бўлган фамилияга (никоҳда турган даврида ҳам, никоҳдан ажратилгандан кейин ҳам) қайтишда;\n• оила учун умумий фамилияда бўлиш истаги пайдо бўлганда (агар никоҳ тузиш пайтида эр-хотин умумий фамилия қабул қилишмаган бўлса);\n• 16 ёшга тўлган шахсга оталикни белгилашда.\n“Давлат божи тўғрисида”ги Ўзбекистон Республикаси Қонуни билан белгиланган Давлат божи ставкаларига кўра, 18 ёшгача фамилия, исм ва ота исмини ўзгартирганлик учун БҲМнинг 50 фоизи миқдорида 18 ёшдан юқори шахсларга БҲМнинг 100 фоизи миқдорида давлат божи ҳамда Вазирлар Маҳкамаси томонидан 2012 йил 25 апрелдаги “Гербли гувоҳномалар шаклларини ва уларни берганлик учун герб йиғими миқдорини тасдиқлаш тўғрисида”ги 119-сонли қарорига асосан БҲМнинг 15 фоизи миқдорида ҳар бир гербли гувоҳнома учун герб йиғими ундирилиши белгиланган.\nШу билан бирга, агар шахс исмига “-хон”, “-хўжа”, “-хожи”, “-бек”, “-бону”, “-биби”, “-бегим”, “-зода”, “мир-”, “абду-” қўшимчаларини, ота исмини ёзишда “-евич”, “-ович”, “-евна”, “-овна”, “қизи”, “ўғли”, “-ий”, “-зода” қўшимчаларини киритишни ёки шу каби қўшимчаларни олиб ташлашни истаса, бу ҳолат шахснинг ёшидан қатъий назар, далолатнома ёзувига қўшимча киритиш йўли билан амалга оширилади.\nФамилия, исм ва ота исмини ўзгариши ариза берувчи шахсларнинг вояга етмаган фарзандларининг туғилганлик ҳақидаги далолатнома ёзувларига тегишли ўзгартиришлар киритилишига олиб келади.\nЎзбекистонда сабзи нархи “осмонга чиқди”. Мутахассислар бунинг сабабини айтди\n19 Июнь 12:42 38934\n18 Июнь 19:33 36607\nМакSим сунъий комага туширилди\n19 Июнь 19:12 24487\n20 Июнь 20:21 24362\nЯнги пандемия яқинлашмоқда! Унга қарши “вакцина” йўқ – БМТ\n18 Июнь 20:33 23819


ЎзА - Фидойи ва фаол аёллар танлови\n17.10.2012 16:01 Чоп этиш версияси\nФидойи ва фаол аёллар танлови\nЎзбекистон Хотин-қизлар қўмитасида “Энг намунали Хотин-қизлар қўмитаси бошланғич ташкилоти” кўрик-танловининг республика босқичи бўлиб ўтди.\nУнда Қорақалпоғистон Республикаси, вилоятлар ва Тошкент шаҳридаги маҳаллалар, ташкилот ва муассасалардаги хотин-қизлар қўмиталари бошланғич ташкилотлари раҳбарлари қатнашди.\nМамлакатимизда аёлларнинг ҳуқуқ ва манфаатларини ҳимоялаш, ижтимоий-сиёсий фаоллигини ошириш, саломатлигини мустаҳкамлаш масалаларига алоҳида эътибор қаратилмоқда. Президентимиз Ислом Каримовнинг 2004 йил 25 майда қабул қилинган “Ўзбекистон Хотин-қизлар қўмитаси фаолиятини қўллаб-қувватлаш борасидаги қўшимча чора-тадбирлар тўғрисида”ги фармони бу борадаги ишларда муҳим дастуриламал бўлаётир.\n“Мустаҳкам оила йили” Давлат дастури доирасида жамиятда “Соғлом она – соғлом бола” тамойилини кенг қарор топтириш, айниқса, ўсмир қизларнинг соғлигини яхшилаш, хотин-қизлар манфаатларини ифодаловчи жамоат ташкилотлари фаолиятини такомиллаштиришга доир ишлар янада кенг кўлам касб этди.\nШу кунларда мамлакатимиздаги маҳаллалар, ташкилот ва муассасалардаги хотин-қизлар қўмиталарида ҳисобот-сайлов конференциялари бўлиб ўтмоқда. Анжуманларда юртимиздаги қарийб 42 мингга яқин бошланғич ташкилот фаолияти атрофлича таҳлил этилиб, бажарилган ишлар сарҳисоб қилинмоқда ва галдаги вазифалар белгилаб олинмоқда.\n“Энг намунали Хотин-қизлар қўмитаси бошланғич ташкилоти” кўрик-танловидан кўзланган асосий мақсад бошланғич ташкилотларнинг оила, оналик ва болаликни ҳимоялаш, ижтимоий аҳамиятга молик давлат дастурлари, қонунларнинг мазмун-моҳияти ва аҳамиятини кенг оммага етказиш салоҳиятини пухта ўрганиш, илғор иш тажрибасини оммалаштиришдан иборатдир.\nТанлов жараёнида олимлар, ҳуқуқшунослар, психологлар, экспертлар томонидан бошланғич хотин-қизлар ташкилотларининг яқин қариндошлар ўртасидаги никоҳ, қизларни эрта турмушга узатишнинг олдини олиш, оилани мустаҳкамлаш, тўй ва маросимларда исрофгарчиликка йўл қўймасликда аёлларнинг фаоллигини ошириш, эҳтиёжманд оилаларга эътиборни кучайтириш, бандликни таъминлаш каби масалалардаги иштироки ўрганилди. Айни пайтда бошланғич ташкилот раҳбарларининг сиёсий билими, ташаббускорлиги, турли вазиятларда тез ва оқилона қарор қабул қилиш қобилиятига эътибор қаратилди.\n– Коллежимизда 2278 нафар қиз ўқийди, – дейди Нукус шаҳридаги 1-тиббиёт коллежининг хотин-қизлар бошланғич ташкилоти раиси Замира Есемуродова. – Ташкилотимизда қизларнинг маънавий-ахлоқий дунёқарашини кенгайтириш, миллий анъана ва қадриятларимиз, оилага муносабати, кийиниш одоби, муомала маданиятини тўғри шакллантиришга катта эътибор қаратилмоқда. Бунда “Ораста қизлар”, “Зулфияхоним қизлари” тўгараклари, “Остонадан бошланар Ватан!” мавзуидаги давра суҳбатлари, шифокорлар, ҳуқуқшунослар иштирокидаги семинар-тренингларнинг аҳамияти ғоят катта бўлмоқда.\nТанловнинг якунловчи босқичида мамлакатимизнинг турли ҳудудларидан 84 бошланғич хотин-қизлар ташкилоти қатнашди. Кўрик-танлов ғолиблари 8 декабрь – Ўзбекистон Республикаси Конституцияси куни арафасида эълон қилинади.


G20 туризм вазирлари ковид-паспортлар жорий этиш тарафдори - 05.05.2021, Sputnik Ўзбекистон\nG20 туризм вазирлари ковид-паспортлар жорий этиш тарафдори\nТуризм ва иқтисодни ривожлантириш учун G20 давлатлари ковид-пасспортлари жорий этишни таклиф қилишмоқда, лекин экспертлар - бу инсон ҳуқуқлари бузилишига олиб... 05.05.2021, Sputnik Ўзбекистон\nТОШКЕНТ, 5 май - Sputnik. Италия раислигида бўлиб ўтган G20 давлатлари мажлисида, туризм вазирлари ковид-паспортлари жорий этишни ёқлаб чиқишди, деб хабар қилмоқда Bloomberg. Россия туроператорлар Ассоциацияси вице-президенти Дмитрий Горин БФМга айтишига кўра, ковид-паспортлари н асосида, балким ПЦР тест ҳамда антитаначалар-тести натижаларига асосан ҳам чегараларни очиш керак. Ўшанда ҳар ким ўзига қулай бўлган ҳужжатни тайёрлаши мумкин. “Фақат ковил паспортлар асосида чегараларни очиш – инсон ҳуқуқлари бузилишига олиб келиши мумкин. Масалан, айримларга вакцина олиши мумкин эмас”, - дейди Горин.Эслатиб ўтамиз, март ойининг ўртасида Еврокомиссия “яшил сертификат” ҳужжати лойиҳасини тақдим этган эди. Унга кўра эмланган ва коронавирусга чалиниб тузалган фуқароларга “яшил-сертификат” бериш режалаштирилган. Ушбу ҳужжат июнь ўрталарида жорий этилиши мумкин. У жумладан “Спутником V” билан эмланган россиялик сайёҳларга ҳам берилиши мумкин. Айни дамда россиялик туристлар учун Греция, Хорватия, Болгария ва Черногория чегаралари очилган.\n13:37 05.05.2021 (янгиланди: 13:40 05.05.2021)\n© Sputnik / Илья Питалев / Фотобанкка ўтишВиза в паспорте\nТуризм ва иқтисодни ривожлантириш учун G20 давлатлари ковид-пасспортлари жорий этишни таклиф қилишмоқда, лекин экспертлар - бу инсон ҳуқуқлари бузилишига олиб келиши мумкинлиги ҳақида огоҳлантиришмоқда.\nТОШКЕНТ, 5 май - Sputnik. Италия раислигида бўлиб ўтган G20 давлатлари мажлисида, туризм вазирлари ковид-паспортлари жорий этишни ёқлаб чиқишди, деб хабар қилмоқда Bloomberg.\n“Катта йигирматалик” давлатлари вакцинация паспортлари жорий этишни ёқлаб чиқишди. Ушбу чора дунёда туризмни ҳамда иқтисодни тиклаш учун муҳим омил бўлиши мумкин, - деб Италия туризм вазири Массимо Гаравальюнинг сўзларини келтиради нашр.\nРоссия туроператорлар Ассоциацияси вице-президенти Дмитрий Горин БФМга айтишига кўра, ковид-паспортлари н асосида, балким ПЦР тест ҳамда антитаначалар-тести натижаларига асосан ҳам чегараларни очиш керак. Ўшанда ҳар ким ўзига қулай бўлган ҳужжатни тайёрлаши мумкин.\n“Фақат ковил паспортлар асосида чегараларни очиш – инсон ҳуқуқлари бузилишига олиб келиши мумкин. Масалан, айримларга вакцина олиши мумкин эмас”, - дейди Горин.\n8 Июл 2019, 18:28\nЭслатиб ўтамиз, март ойининг ўртасида Еврокомиссия “яшил сертификат” ҳужжати лойиҳасини тақдим этган эди. Унга кўра эмланган ва коронавирусга чалиниб тузалган фуқароларга “яшил-сертификат” бериш режалаштирилган. Ушбу ҳужжат июнь ўрталарида жорий этилиши мумкин. У жумладан “Спутником V” билан эмланган россиялик сайёҳларга ҳам берилиши мумкин. Айни дамда россиялик туристлар учун Греция, Хорватия, Болгария ва Черногория чегаралари очилган.


Инсондаги бу гўзал хилқат, ажиб юз, хушбичим қомат, кўркам қош-кўзлар, мутаносиб қўл-оёқлар, бир нафас ҳам ором олмай, тўхтовсиз ва беминнат ишлайдиган ички аъзолар ўзича пайдо бўлиб қолмаган. Минглаб мўйқалам усталари ўхшатиб чизолмаган, минглаб шоирлар таърифини келтиролмаган инсон аъзоларининг Яратувчиси, Мусаввири – Аллоҳ таолонинг Ўзидир! Инсоният илм-фанда қанчалик илгарилаб кетмасин, неча-неча кашфиёт ва ихтиролар қилмасин, Аллоҳнинг ҳикмати, мўъжизаси олдида буларнинг ҳаммаси жозибаси, қиммати, аҳамиятини йўқотиб қўяверади.\nАллоҳ таолонинг ҳикмати ва санъатини қарангки, инсон вужудига юз триллион дона ҳужайрани жойлаб қўйибди. Энг ҳайратланарлиси, ана шу ҳужайраларнинг ҳар бирига алоҳида вазифа белгилаб берилган, уларнинг ядросига ДНК молекулалари жойлаб қўйилган. Яна бир ҳайратга солувчи далилга эътибор беринг: ана шу молекулаларнинг ҳар бири бир миллион саҳифага сиғадиган ахборотни ўзига жойлаган. Улар инсон танасидаги модда алмашинуви ва бошқа ҳаётий жараёнларнинг амалга ошуви учун масъулдир.\nИнсон тана аъзоларини, умуман, одам фаолиятини бошқариб турадиган муштдеккина миямизни олиб кўрайлик. Ана шу бир парча «лиқиллаган модда» минглаб энг «ақлли» техника бажаришга қодир бўлмаган амалларни бир зумда уддалай олади. Ана шу кичкина жисмдаги асаб толалари ер юзидаги телефон симларидан ҳам кўп экан. Мия иссиқликни сезадиган икки юз минг тирик ҳужайра, оғриқни сезадиган 3,5 миллион ҳужайра ва ҳоказолардан иборат. Бундан ташқари инсон миясининг ҳар куб сантиметрида 225.000.000 ҳужайра бор. Ваҳоланки, ҳозирги ўта «ақлли» электрон машиналарнинг бир куб см. қисмида 2250 элемент мавжуд. Демак, ҳар қандай электрон «мия» инсон миясидан юз минг марта оддийроқ экан.\nБугунга қадар миядаги ўн тўрт миллиард асаб толасининг атиги беш фоизи, шунда ҳам ҳид, таъм билиш, оғриқ сезиш, очиқиш каби шартли кўникмаларда иштирок этадиган қисмигина ўрганилган. «Инсон ўз фаолияти давомида миясининг 0,5-1,0 фоизини, хотирасининг беш фоизини ишлатишини инобатга олсак, у ҳали очилмаган бир мўъжиза, коинот каби сирли ва мураккаб хилқат эканига ишонамиз» (Морис Бокай, «Қуръон, Таврот, Инжил ва ҳозирги замон», Париж, 1988)\nЁки бу ёруғ оламни илғаш, унга нигоҳ ташлаш воситаси бўлган кўзларимизни олиб кўрайлик. Шундай кичкина аъзоимизнинг тузилишини, унинг ишлашини текширган ҳар бир киши Аллоҳ таолонинг санъатига, ҳикматига тасанно айтмай иложи йўқ! Кўз ўзидан суюқлик (ёш) чиқариб, ўзини намлаб, ювиб, поклаб, ҳатто бегона жисмларни эритиб туради. Кўз қорасидаги бениҳоя кичик пайлар кўз қорасининг ўртасидан чиқиб, четига тўғри чўзилиб кетган, баъзиси эса халқасимон. Ёруғ оз бўлса, тўғри пайлар йиғилади, натижада кўз қорачиғи кенгайиб, кўзга кўпроқ ёруғлик тушади. Ёруғ кўпайиб кетса, энди халқасимон пайлар йиғилади. Оқибатда, кўз қорачиғи торайиб, ёруғ кам тушади. Кўриш учун ёруғлик кўзга тушиб, ички қаватдаги кўриш пайларига тушиши лозим. Мазкур пайлар ёруғлик таъсирини бир неча ҳисса ошириб беради ва инсон мўлжаллаган нарсасини кўра олади.\nКичкинагина кўздаги аъзолар фаолиятини, жойлашув низомини, ўта нозик ва мураккаб томирча ва пардаларни онанинг қорнига ким жойлаб қўя олади? Албатта, Буюк Холиқимиз Аллоҳ таолонинг илоҳий қудрати бу нозик ишнинг удасидан чиқади.\nБошқа тана аъзоларимизга ҳам бир назар солинг-чи: Ер юзидаги энг турфа ҳидларни бир-бирига аралаштириб юбормай, ажратиб илғай оладиган, ўпкамизга соф ҳавони ҳайдаб берадиган бир парча гўшт – буруннинг хизматини қайси машина ёки асбоб бажаришга қодир? Сон-саноқсиз товуш ва шовқинлардан фақат кераклисини топиб эшитадиган ва бу ҳақда шу заҳотиёқ адашмай хабар берадиган оддийгина қулоқнинг вазифасини яна бошқа нима уддалай олиши мумкин? Ҳеч нарса! Ҳатто ихтирочилар ясаган энг мукаммал эшитиш асбоблари ҳам қулоқ ўрнини босолмайди.\nЁхуд бир «тишламгина гўшт»дан иборат тилингизни олиб кўринг: агар шу тил бўлмаганида турфа ноз-неъматларнинг мазаси ва таъмини била олармидик? Овоз чиқара ёки гапира олармидик? Оғиз бўшлиғи қуриб қолмаслиги учун томоғимизни ҳўллай олармидик? Томоқдан ўтаётган овқатни саралаб, ютиб, ҳазм қилиб олиш учун тилдан ўзга бирор нарса топа олармидик? Йўқ!\nЭнди бир тасаввур қилиб кўринг: ана шу кўзлар бўлмаса, биз бу ёруғ оламнинг гўзалликларию турфа рангларини, махлуқотлар қиёфасини, борлиқ-табиатда барқ уриб яшнаётган минглаб хил гул-чечакларнинг жозибасини кўра олармидик? Тун ва кунни фарқлай олармидик? Одамларни ажрата олармидик? Ёки бурун ишламай қолса, автомобил ўтхонасидан чиққан бадбўй ис билан мушк-анбарнинг хушбўй ҳидини фарқлай олармидик? Еяётган таомимизнинг ҳидини ҳидлагачгина унинг нечоғли мазали эканини билишга ақлимиз етармиди? Бурундаги қайси нозик «асбоблар» фаранг атири билан сассиқ алафнинг ҳидини аралаштирмай ажратиб беради?\nИнсоннинг дам олмай, чарчашдан «нолимай», ўз вазифасини сабот ва содиқлик билан бажарадиган ички аъзоларининг ишлашига не дейсиз? Кечаю-кундуз тўхтамай, бутун тана аъзоларига тинмай иссиқ қон ҳайдаб, ҳаёт бағишлаб турувчи юракни ким тўхтовсиз ишлатиб қўйган? Еган овқатларимизнинг керакли, фойдали қисмини танага сингдириб, ортиқчасини чиқариб ташлайдиган ошқозон-ичакларимизни ким бошқариб туради? Ўрнини ҳеч нарса босолмайдиган ўпка, жигар, буйрак каби тана аъзоларимиз қайси қонунларга буйсуниб, бу қадар итоаткорлик билан фаолият кўрсатади?\nИннайкейин, инсон дегани фақат моддий тана аъзоларидан иборат эмас-ку! Ундаги руҳ ва ақлнинг сир-синоатини инсоният ҳали англаб етгани йўқ ва бунга қодир ҳам эмас! Инсондаги руҳий олам, ҳис-туйғулар, фикрлаш, хаёл суриш, туш кўриш имконияти наҳотки ўз-ўзидан пайдо бўлиб қолган бўлса ёки тарбия жараёнида ўргатилган бўлса? Бу оний, ноёб хислатлар Аллоҳнинг ғайбидан, мўъжизасидан бошқа нарса эмас!\nЎзининг бутун турган-битгани – тана аъзоларию ҳис-туйғуларигача, аъзоларининг бекаму-кўст ишлашию жараёнларнинг илоҳий бир низом асосида бир маромда, бузилмай давом этишигача гувоҳ бўлган инсоннинг шундан кейин қудрати улуғ Холиққа, тенги ва ўхшаши йўқ Мусаввирга, улуғ Яратгувчига тасанно ва ҳамд-сано айтмасдан ўзга иложи қолмайди.«Батаҳқиқ биз инсонни энг яхши суратда яратдик» ("Тийн" сураси, 4-оят).\n835 марта ўқилди\nДругие материалы в этой категории: « Аллоҳнинг Каломи Аллоҳнинг борлигига далилдир!\tМасжидлар қуриш ва уларни обод қилишнинг фазли »


Ғолиблик чегараси у куч билан эмас, истеъдод билан забт этилади – Jurnalist\nҒолиблик чегараси у куч билан эмас, истеъдод билан забт этилади\n— Вой эшитдингизми, биринчи ўрин сотилибди!\nФалончи бойнинг қизи ҳакамлардан бирига қариндош экан.\nБиламан, ҳакамлар барибир “соққа”сини берганга ўрин беришади, ҳақиқат йўқ.\nБугун турли йўналишларда ўтказилаётган танловларга ташриф буюрсангиз, беихтиёр қулоғингизга мана шу каби миш-мишлар чалиниши аниқ. Чунки аксарият танлов иштирокчиларининг ота-оналари, ва ўқитувчиларининг ташкилотчилардан ҳам, айрим ҳакамлардан ҳам ҳафсаласи пир бўлган. Сабаби эса кўпчиликка аён. Танловларни ўтказиш, баҳолаш жараёнида шаффофликни таъминлайдиган очиқлик, ошкоралик йўқ. Аммо беш бармоқ баробар эмас. Ҳакамлик қилаётганлар орасида виждонига ҳали қурт тушиб улгурмаганлари ҳам йўқ эмас.\nЯқинда 7-14 ёшли болалар ўртасида “Камалак юлдузлари” болалар ижодиёти фестивалининг вилоят босқичи бўлиб ўтди. Танловнинг айнан назм ва наср йўналиши бўйича ҳакамлар орасида ҳам аъзо, ҳам кузатувчи сифатида оммавий ахборот воситалари вакиллари ҳам иштирок этишди. Ажабланарлиси, қўлида ўнлаб ташаккурномаю дипломларни кўтариб келган 24 номзоднинг бирортаси ҳам пичоққа илинмайди. Аксарияти ҳикоя билан эртакни фарқлай олмайди. Шеърдаги туроқ, вазнни тушунмайди. Ҳатто, айримлари тўсатдан танловни эшитиб қолгандек ҳеч қандай тайёргарликсиз келган. Бундан туман босқичи чиндан ўтказилганлигига ҳам шубҳаланиб қоласан, киши.\nБир амаллаб номзодлар орасидан энг яхшиси ҳам танланди. Шунга қарамай, тақдирлаш маросимида одатдаги жанжал кўтарилди. Не кўз билан кўрайликки, саҳнанинг ўзида қизириқлик иштирокчининг онаси ҳакамнинг юзига қўлидаги қоғоз билан тушириб қолди. Тасвирий санъат йўналиши бўйича яна бир фаол иштирокчи номинацияси билан тақдирланган номзоднинг онаси эса ҳакамнинг ёқасига чанг солиб, “Нега биринчи ўринни бермадинг…” дея ҳақоратли сўзларни айтиб бақира кетди. Онасининг бу ҳаракатидан уялган қизалоқ эса саҳнада юм-юм йиғлаганча туриб қолди.\nБутун бошли залдаги томошабинларнинг асосий қисми болалар, мактаб ўқувчилари катталарнинг ана шундай хурмача қилиқларига гувоҳ бўлишди.\nҲақли савол туғилади: катталарнинг бундай фаросатсизларча қилган ҳаракатини томоша қилган мурғак болалар бундан нимани ўрганишади? Ваҳоланки, улар иқтидор бўлмаса ҳам “шантажлик” қилиб бўлсада, жанжал кўтариш, Қолиблик учун курашиш керак ёки жамоат жойида ҳакамнинг ёқасидан олиш мумкин экан-да, деб ўйлашмайдими?\nЎзбекистон Республикасининг Маъмурий жавобгарлик тўғридаги кодекси 41-моддасида ҳақорат қилиш, шахснинг шаъни ва қадр қимматини қасддан камситиш энг кам иш ҳақининг йигирма бараваридан қирқ бараваригача миқдорда жаримага тортилиши белгиланган. Ҳақини талаб қилишни дўндирган “қаҳрамонлар” бундай хатти-ҳаракати учун жазоланиш мумкинлигини унутишган кўринади.\nҚолаверса, ҳали 10-15 машқи дафтарда қўлёзма бўлиб турган фарзандини “даҳо”лар қаторига қўшиш, бир-иккита суратини санъат асари дея “кўтар-кўтар” қилиш фаросатли, мулоҳазали одамнинг иши эмас. Йўқ, мен улар танловда иштирок этмасин, демайман. Майли, тажриба орттирсин. Аммо танлов жараёнида уларнинг “маҳорати” ҳавасдан нарига ўтмаяптику.\nТўғри, боланинг истеъдодини қадрлаш, уни қўллаб-қувватлаш орқали ривожлантириш керак. Фақат бу йўсинда эмас-да. Марҳамат, бугун ҳамма туманларда “Баркамол авлод” болалар ижодиёти марказлари, мактабларда фан, санъат тўгараклари ишлаб турибди. Куртак ёзаётган иқтидорни ана шундай тўгаракларда, маҳоратли устозлар тарбиясига беринг. Кўпроқ китоб мутолаа қилидиринг. Иқтидор фақат маҳорат ва ҳаётий тажриба билангина самара беришини тушунтиринг. Боланинг чинакам қобилиятини кўриб, ҳакамлару мутахассислар тан берсин. Ана шундан кейин кўкрак керсангиз арзийди.\nЯна бир гап. Нега фан олимпиадалари, танловларни ўтказиш, баҳолаш жараёнлари олий ўқув юртига кириш тест имтиҳонлари каби кенг жамоатчиликка камера ва мониторлар орқали кўрсатилмайди? Ёки синов “Ёш китобхон” кўрик-танловининг республика босқичидагидек ҳамманинг кўз олдида ошкора ўтказилмайди? Балки шунда ҳакамнинг ёқасидан оладиган ота-она ҳар хил гумонларга бормасмиди!?


Исрофгарчиликка чек қўйиш йўли топилди\n11.07.2019 12:51 0 2488\nЕвропа мамлакатларида ҳар йили миллиардлаб килограмм озиқ-овқат чиқиндига ташлаб юбориляпти.\n«Germania.one» хабар беришича, озиқ-овқат исрофгарчилигига жамоатчилик эътиборини тортиш мақсадида Германиядаги айрим ресторан ва кафелар овқатини охиригача емаган мижозлар учун қўшимча тўлов жорий этишди.\nШтутгартдаги «Yuoki» ресторан хўжайини Гoйю Луaннинг айтишича, одамлар ўз хоҳиш ва имкониятларига оқилона баҳо беришлари керак. «Yuoko» ресторани сайтида ҳар бир охиригача ейилмаган таом учун 1-2 евро жарима борлиги ҳақида огоҳлантирув жойлаштирилган. Чунки озиқ-овқат етиштириш учун млрд.куб метр сув, инсон меҳнати, ўғит ва бошқа ресурслар сарф бўлади. Исроф қилинган овқат эса чиқиндихонага кетади. Бу жарималар хайрияга ишлатилади.\nозиқ-овқат Европа исрофгарчилик\nХориж 26/11, 18:08\nМеркель Европадаги қишки курортларни ёпишга ваъда берди\nМаслаҳат 24/11, 23:23\nҚандай парҳез COVID-19 хавфини камайтиришга ёрдам беради?\nКоронавирус 24/11, 17:01\nЕвропада ҳар 17 сонияда бир киши коронавирусдан вафот этяпти\n«Ибрат» ва «Маҳмудхўжа Беҳбудий» фильмларининг миллий телевизион премьераси бўлиб ўтади\nЎзсаноатқурилишбанк коррупцияга қарши қандай курашмоқда? «Очиқ эшиклар» кунида маълумот берилди\nПрезидент янги завод фаолиятига старт берувчи рамзий тугмани босди\nПрезидент янги завод очилишида россиялик вазир билан учрашди\nШавкат Мирзиёев янги завод очилишида иштирок этади\nҚўқонда содир этилган шов-шувли жиноятлар бўйича суд ҳукми ўқилди\n«Кўнглим қолди» — АОКА ҳаракатига хорижий элчилар муносабат билдирди\nАндижон прокуратураси биноси олдида аёл киши ўзини ёқиб юборди. Ҳолат бўйича бош прокуратура баёнот берди\nЧилонзордаги аҳволдан безовта Бош прокурор бугун шу туманда бўлди\nЭрини ўлдириш учун «киллер» ёллаган асакалик аёл қайта қамоққа олинди\nИнсониятга ўлим келтирувчи янги эпидемия хавф солмоқда — бу COVID эмас!\n#коронавирус - 4116\n#COVID-19 - 617\n#АҚШ - 2110\n#Хитой - 1304\n#пандемия - 431\n#вакцина - 186\n#Учёные - 142\n#Туркия - 760\n#Тошкент - 1198\n#ҳакам - 39\n#Шавкат Мирзиёев - 1869\n#Россия - 1402\n#Япония - 605\n#Франция - 528\n#Бош прокуратура - 442


Жорий йилнинг биринчи ярмида Матбуот ва ахборот агентлиги тизимидаги корхоналар ҳамда хусусий ишлаб чиқарувчилар томонидан 44,4 миллион дона ёзув дафтари ишлаб чиқарилган. Бундан ташқари, тизимдаги корхоналар томонидан 10 августга қадар 15,5 миллион дона, "Шарқ" нашриёт-матбаа акциядорлик компанияси томонидан 3 миллион донадан зиёд дафтар маҳсулотлари ишлаб чиқарилиб, мамлакатимизнинг турли ҳудудларига етказиб берилиши мўлжалланмоқда.\nДафтарларни ишлаб чиқариш ва миллий маънавиятимизга мос келадиган суратлар билан безатилишини таъминлаш мақсадида манфаатдор вазирлик ва идоралар мутахассислари иштирокида доимий ишчи гуруҳ тузилган. Бу ҳақда Ўзбекистон матбуот ва ахборот агентлиги томонидан Миллий матбуот марказида ўтказилган матбуот анжуманида маълум қилинди.\nярмаркалари учун миллион мактаб йилда Жорий етказиб ёзув дона дафтари берилади


Тошкентда машинада қизни зўрламоқчи бўлган шахс қўлга олинди\n15:36 / 22.02.2017\n2017 йилнинг 17 февраль куни Тошкент шаҳар Олмазор тумани ИИБ ходимлари томонидан оғир жиноятнинг олди олинди. Бу ҳақда Ўзбекистон Ички ишлар вазирлиги матбуот хизмати хабар бермоқда.\nМаълум бўлишича, ўша куни соат 19-30ларда мазкур туманнинг Аллон кўчасида хизмат олиб бораётган ички ишлар ходимлари йўл четида тўхтаб турган “Матиз” автомашинасидан ёрдам сўраб бақираётган аёл кишининг овозини эшитиб, автомашинанинг орқа ўриндиғида 25-30 ёшлардаги йигит, бир қизни зўрлаб номусига тегмоқчи бўлаётганининг гувоҳи бўлишди. Қиз шўрлик қанча уринмасин, ғараз ниятли шахснинг чангалидан чиқолмасди.\nИчки ишлар ходимлари қизга ёрдам беришга шошилишди. Аммо автомашина эшиклари ичкаридан берк эди. Тезкор ходимлардан бири амаллаб автомашинанинг орқа эшигини очганда, зўравон унга ўткир тиғли пичоқ билан ташланди. Ходим чап қўлининг ички қисми кесилиб, жароҳатланишига қарамасдан, эпчиллик билан жиноятчининг қўлини қайириб, уни қуролсизлантирди.\nЁвуз ниятли шахс ғараз мақсадини амалга ошира олмади, у ички ишлар бошқармасига олиб келинган.\nКечки пайтда ишдан қайтаётган қизни қўрқитиб, ишонч қоғозисиз бошқариб юрган “Матиз” автомашинасига ўтқазиб, сўнг йўл четига тўхтаб, унинг номусига тегмоқчи бўлган, 1988 йилда туғилган бу шахс, муқаддам Ўзбекистон Жиноят Кодексининг 277-моддаси 3-қисми билан судланиб, амнистия акти туфайли жазодан озод этилган экан. Аммо ўзига кўрсатилган инсонпарварликдан тегишли хулоса чиқармай, мазкур аянчли жиноятга қўл урган.\nХабарда айтилишича, унга нисбатан Ўзбекистон Республикаси Жиноят кодексининг 25, 118-моддаси 1 қисми ва 219-моддаси 1-қисми билан жиноят иши қўзғатилиб, тергов ҳаракатлари олиб борилмоқда.


Ғафур ЙЎЛДОШЕВ | TURONZAMIN-Jahongir Muhammadning nashri\nЧўғолни суюнтирган яна бир нарса – Улжамолнинг китоб ўқишга бўлган ҳафсаласи эди. Бошқа бирон иш чала қолса қолардики, бироқ қизининг қўлига тушганки китоб албатта ўқиб тугатиларди.\n– Менинг отинча қизим-да бу! – дея Улбиби кампир Улжамолнинг кўп китоб ўқишидан фахрланишини яширолмасди. Худо хоҳласа, ҳали каттакон бўлиб, “Волга”ларда юради бу қизим.\n– Овқат маҳалида ўқишга бало борми, – дея Тўмиғ чол аксинча ғўлдирарди. – Қиз бола аслида камроқ ўқигани маъқул. Пушти кўйиб “Волга”ларда юргандан кўра, бир этак боласи билан уйда ўтиргани яхши эмасми. Каттакон бўлиб, ўшнақа лўмбиллама машиналарда юрганлардан қанчасини кўрганмиз, ҳе-э, ит ўхшасин-эй унақаларга!\nЛекин Улжамолнинг китобни кўп мутолаа қилиши салбий таъсирини ҳам кўрсата бошлади. У соатлаб хаёл сурадиган одат чиқарди. Бир куни – Улжамол ўн икки ёшлардалигида – Чўғол қизига юк ташийдиган қўлбола аравани ҳовлининг этагидан олиб келишни буюрди. Қош қорайиб қолганди. Қизи негадир тайсалланиб тураркан, Чўғол буни дангасаликка йўйиб, “Бўл тез!” деди.\n– Этакдаги зовурда девлар бор, – деди Улжамол.\nЧўғолнинг жаҳли чиқса-да, ўзини тутолмай кулиб юборди:\n– Ҳе-э, кўкнорихаёл девлар эртакда бўлади.\nҚизи барибир тайсалланиб тураркан, ноилож Чўғолнинг ўзи бориб аравани ғилдиратиб келди. Бироқ, кейинчалик бу воқеа отанинг хаёлига ўрнашиб қолди. Қизининг тасаввури бойиб бораётганига тан берса-да, бу аҳволдан хавотирга тушди. Шундан сўнг Чўғол ҳам Тўмиғ чол каби Улжамолнинг қўлида китоб ёки газета кўрса тергайдиган одат чиқарди. Бироқ Улжамол отаси ва бобосидан яшириб бари бир кўп мутолаа қиларди. Бунга сайин эса унинг “кўкнорихаёл”лиги ортиб борар, баъзида борган жойида тўхтаганича соатлаб ўйланиб турарди.\nАфсуски, навбатдаги дарднинг унга ёпишиши ҳам китоб ўқиётганида рўй берди.\nУлжамол балоғат остонасида турган кунларнинг бири эди. Ҳовлининг адоғидаги қизил олма дарахтининг соясига эски шолча ташлаб, қўлида китоб, чўзилиб ётарди. Аввалига оёқ томондан кимдир юриб келаётгандай туюлди. У китобга берилиб кетгани учун уй юмушларини қилиб юрган катталардан бири бўлса керак, деган ўйда аҳамият бермади. Лекин ортидан келган “кимса” худди уни силаган мисол, гардани оша муздек “қўл” сирғалиб олдинга ўта бошлади. Улжамол сесканганча шошиб ўгириларкан, нақ рўпарасида ўзига ўқдай тикилиб турган бир жуфт кўзларни кўрди. “Қизиқ: ғалати кўзлар – одамникими бу, бироқ одамникига ўхшамай…”\n– А-а, ило-о-н-н!!! – у бақирганча ҳушидан кетди.\nЧорпояда кўрпа қавиб ўтирган Улбиби эна:\n– Вой, туф-э! Ҳой-ҳуй, ким бор! Холниса!? Ҳув Холниса, ким бақирди?! Улжамол эмасми, қараб қўйинг! – деркан сабри чидамай ўзи ўрнидан турди. Қизил олма дарахти ёнига етиб келди-ю, неварасини ўраб олган, баайни уйнинг устунидек йўғон илонни кўриб ҳуши бошидан учиб кетди. – Войдод ким бор?! Войдод, ёрдам беринглар! – деб бақиришга тушди.\nҲовлида Тўмиғ чол билан Холниса бор эди, чопиб келишди. Тўмиғ чол дарҳол ҳассасининг учини илонга ўқталганча аста яқинлашди.\nИлон Улжамолнинг юзидан бир қарич берида, қаддини ғоз тутиб, кўзларини қизнинг жипслашган киприкларига тикканича карахт ҳолда селпиниб турарди.\n– Кет!! Кет-кет!!! Кет!!! – деб бақирди чол, ҳассасининг учини нуқтаган кўйи.\nИлон қаттиқ бир силкинди. Чолга ўгирилиб, кўзларини чақчайтирганча вишиллади. Тўмиғ чол энди овозига мулойимлик берди:\n– Кет жонивор! Кетгин, кет-кет!! – у шу сўзларни тинмай қайтаришга тушди. Бу орада Холниса қаердандир бешилик топиб келди. Илонга санчмоқчи бўлиб интилаётганди, қайнотаси келинининг қўлидан бешиликни тортиб олди-да, ўзи газандани ўдағайлашга тушди. Илон вишиллай-вишиллай, охири оғушидан Улжамолни бўшатди. Сирғалиб ҳовлининг этагидаги зовур томон кетди. Шу заҳотиёқ Улбиби эна билан Холниса оғзидан оқ кўпик келганича беҳуш ётган Улжамолга ташланишди. Тўмиғ чол аёлларни нари суриб, неварасини даст ердан кўтарди, ёшига ярашмаган эпчиллик билан иликлари қалтираб, қоқилиб тушгундай бир алпозда, узум сўртаклари остидаги чорпояга олиб борди.\n– Сув! Сув олиб келинглар! – деди аёлларга Тўмиғ чол. Чўмичдаги сувни олгач эса дарров неварасининг юзига сепди. Улжамол бир сесканди. Кўзларини очиб, тепасида турганларга бирров қаради-ю, нафаси бўғзига тиқилиб келди. Ўқчиди. Ҳиқиллаб, бутун гавдасига титроқ кирди. Силкиниб-силкиниб йиғлади. Бу худди Улбиби кампирнинг дарди тутиб қолгандаги ҳолатнинг ўзи эди.\n– Қизим, мен шу ердаман, қизим! – Холниса ўзини йўқотиб Улжамолга ташланди.\n– Отинча қизим, бу биз… бизмиз бу, қизим! – деди Улбиби кампир ҳам неварасининг қўлларига ёпишиб…\nУлжамол эса ўша куни кечгача дам ўзига келиб, дам ўзидан кетиб, алаҳлаб чиқди.\nКечқурун даладан қайтган Чўғол аҳволни кўриб ўзини тутолмай қолди. Пичоғини қинидан суғуриб, зовур томон кетди. Дарахтзор этагидаги зовур ғира-шира уммонида, қуруқшаган ўт-ўлан-у шовуллаган қамишлари билан одамни ютаман деб турарди. У дарахтдан қулочдай бир шохни синдириб, зовурнинг ичини ағдар-тўнтар қилишга киришди. Ҳансираганича анча жойни кезиб илондан асар ҳам топа олмади. Охири, юз-қўлларини қамишлар тилиб ташлаган ҳолда, этиклари балчиқ юқи, бўшашиб қайтиб келди.\nБу пайтга бориб Улжамол ниҳоят ухлаб қолганди. Катталар қизнинг ёнида чой ичиб ўтиришарди. Холниса дарҳол эрига илиқ сув келтирди. Чўғол этигини ечди, юз-қўлини ювди. Дастурхонга яқинлашаркан отасига зардали нигоҳ билан қаради. Умрида отасига ҳеч қаттиқ гапирмаган одам бу сафар ўзини тута олмади:\n– Бешиликни санчиб, калласини мажақлаб юбормайсизми, падарлаънати ўша илонни!\nТўмиғ чол бошини эгди, индамади. Мийиғида кулган бўлди.\n– Менга қара, – деди бир оздан кейин отаси. – Улжамолни ўзи қўрқиб кетди, аслида илонга тегмасанг, жониворни одамга зиён қиладиган жойи йўқ. Буям итга ўхшаган бир жонивор – одамга дўст бўлади. Раҳматли энам илонларни бўйнига ўраб юрарди. Авваллари илонлар бу атрофда тозаям кўп бўларди. Мана энди, ўн-ўн беш йилнинг буёғида номига илон кўринмай қолди.\nЧамаси, бу узоқдан келган шекилли. Илоннинг келиши аслида яхшилик аломати, илон бор жойда қут-барака бўлади.\n– Э, ашнақа қут-баракани ҳам! – Чўғол чидаёлмай жаҳл билан ўрнидан туриб кетди. Уй ичига йўл оларкан ғудранди: – Неварасини ўлдириб қўяй дебди-ю, яна йўқ ердаги гаплар билан насиҳат сўқади-я!..\nЎғли ичкарига кириб кетгач Улбиби кампир чолига танбеҳ берган бўлди:\n– Аҳволини кўриб турибсиз-у, хўп деб қўя қолиш ўрнига, одамнинг энсасини қотириб, йўқ ердаги гапларни гапирасиз-а!\n– Нега йўқ ердаги гаплар бўларкан! – деди Тўмиғ чол. – Энам раҳматли нақ менга иккита келадиган басавлат аёл бўлган. Бунақа илонлардан тўрттасини бемалол кўтарарди. Болалигимда бир воқеа ҳеч эсимдан чиқмайди. Бир куни эрталаб уйғонсам, болишимнинг тагидан қамчининг учидек бир нарса чиқиб турибди. Илоннинг думи эканига фаҳмим етмай, шарт болишни кўтарибман-да, илон кулча бўлиб ётган экан! Дод деб бақирдим. Энам жонҳолатда югуриб келди. “Хаҳ, боласи тушмагур-а, юрагимни чиқариб юбординг, бу ҳам Худонинг яратган битта жонзоти-да, тегмасанг одамга ёмонлиги йўқ!” деб илонни қўлида ушлаганча, ҳовлига олиб чиқиб қўйиб юборган.\nУ пайтдаги одамлар билан ҳозиргиларни солиштириб бўларканми, – деди Улбиби кампир. – Унда одамлар қишда музни тешиб чўмилишарди. Эндигиларнинг аҳволини кўриб турибсиз-у, “деҳқон шабода”га ҳам шамоллаб қолаверади. Бошқаларни қўйинг, мана ўзингиз-чи, икки кунда бир апчшулайсиз.\n– Ҳамма нарса ўрганишга боғлиқ, – гапдан қолмади Тўмиғ чол. – Мен ҳам энди сенларнинг кўйингга тушиб шунақа бўлиб қолдим. Асли умримда илон зотидан қўрққан одам эмасман. Бизни кўзи пишсин деб, энам раҳматли илонларни қўлида ушлаб туриб эртаклар айтиб берарди. “Ҳайвон борми, парранда борми – ҳаммаси одамга ўхшайди, уларда ҳам одамникидақа юрак бор, гаплашсанг, сенга дўст бўлади”, дерди, Худойим руҳини шод қилгур энам. Сен ўзи илоннинг келиб чиқишини биласанми? Икки ошиқ-маъшуқ: “Бундан кўра бирон махлуқ бўлиб яралганимиз ҳам яхши эди”, деб бир-бирига етишолмасдан нолиганларида, ношукурчилиги бошига етиб, илонга айланиб қолган экан. Энам раҳматли айтарди: “Агар илоннинг кўзига тикилиб, яхшилаб қарасанг, ана ўша икки ошиқ-маъшуқнинг…”\n– Вой, туф-туф-эй! Бўлди қилинг, гапингиз қурсин-эй! – деди Улбиби кампир чолининг сўзларини бўлиб. – Турқига ўт тушсин ўша илонларни! Қўйинг бу гапларни, бундан кўра, бошқа нарсадан гапиринг, ё яхшиси жим ўтиринг!\n– Ҳозир хаёлимда айланаётган яна бир гапни айтсам, сенлар тунов кунгидақа, бу мияси айниган чол, деб, мени устимдан тағин куласан, биламан. Лекин шунақа бўлса-ям, айтмасам бўлмайди: чунки бу яна келади. Мени фаҳмимча бу илон неварангга бекорга ёпишмаган-ов! Илоннинг ниятини кўрдинг ёмон эмасди…\n– Э, тавба, нима демоқчисиз бу гапингиз билан! Бўлди қилинг, дедим-ку, сизга! Ҳа ахир, неварангизни ўраб олиб, авраётганини ўзимиз ўз кўзимиз билан кўрдик-ку!\n– Ҳеч ҳам аврамаётганди. Илон одамни қандай аврашини мен биламанми, сен биласанми. Биринчидан, фақат қора ёки тўқ жигарранг илонлар одамни аврайди. Неварангга ёпишгани оқ олачипор эди. Иккинчидан, Имин бригадир шийпонда ухлаб ётганида, ёнидаги толдан илон тушиб авраётганини ўз кўзим билан кўрганман. Илон одамни бу тахлитда аврамайди.\n– Яхши ҳам ўша Имин бригадирни авраётганини кўрган экансиз, шу бир умр сизга дастак, минг марта айтгансиз шуни!\n– Айтган бўлсам нега мен билан тағин тортишасан, индамай гапга қулоқ солсанг-чи. Бу илон неварангни авраётган эмасди. Агар илоннинг нияти ёмон бўлганида ўша заҳотиёқ қилгулигини қилиб бўларди.\n– Хўп, сизники тўғри, – деди Улбиби кампир. – Боринг энди, таҳоратингизни янгиланг, шомни ўқийдиган вақтингиз бўлди.\n– Йўқ, тўхта, мен ўзи нима демоқчи эдим, ана гапимдан ҳам адаштириб юбординг, – деди Тўмиғ чол. – Ҳа-а, бўлди, эсимга келди. Бу илон раҳматли энам ўша пайтларда сийлаб юрган илонлардан бири бўлса керак. Ўшанда бу жониворлар энамнинг ўлимини олдиндан сезиб, бизникидан кетиб юборишган. Жониворларда ўзи шундай бўлади – одамнинг ўлимини олдиндан билиб улар эртароқ кетворишади. Айтдим-ку, бизникида илонлар олдин кўп бўларди деб. Бу ҳойнаҳой ўшалардан бири, узоққа кетган бўлса дунёни айланиб, мана энди қайтиб келди. У ёғини сўрасанг: яхши ният қилиб неварангга Улжамол деб энам раҳматлининг отини қўйганмидик, тўғрими? Энамни излаб келган илонлардан-ов бу.\n– Э, овозингизни ел олсин-э! Ҳақиқатдан ҳам миянгиз айниб қолибди! Боринг, намозни ҳам ҳозир қазо қиласиз! Гапираётган гапларингиз бугун бир-биридан совуқ.\n– Уф, булар мана шунақа, тўғри гап туққанингга ёқмабди дейишади-ю, ҳа майлим Худойим ишқилиб тинчлигидан берсин, – Тўмиғ чол ўрнидан туриб таҳорат ушатишга кетаркан, нарироқдан бари бир гап қўшди: – Ҳар эҳтимолга қарши ҳушёрроқ бўлгин, демоқчи эдим-да, агар мени чамам тўғри бўлса, Худо сақласин-у, илон яна келади.\n– Бўлди-бўлди, боринг энди. Холниса, ҳув Холниса! Қаёққа кетингиз, келинг, айвоннинг чироғини ёқиб юборинг, бугун қоронғи ҳам эрта тушдими дейман.\nХолниса келиб чироқни ёқаркан, Улбиби кампир кутилмаганда бор овози билан бақирди-да чорпоядан отилиб тушди.\n– Войдод! Войдод!! – дерди кампир тепадаги узум сўртагига қараганча.\nУзум сўртаги ораларидан эса бояги илон осилиб нақ Улжамолнинг устига тушиб келарди. Ўчашгандай кампиринг шовқунидан Улжамол ҳам уйғониб кетди. Илонга кўзи тушиб, қочмоққа интилди. Бироқ қоқилиб кетаркан чорпоядан ағдарилган кўйи қимир этмай қолди.\nЧўғол ичкари уйдан югуриб чиқди. Аҳволни кўрди-ю, атрофга аланг-жаланг қаради. Икки қадам нарида ётган болтани кўриб, тезликда олди. Илонга яқинлашиб, қоқ бошига туширди. Газанда борлиғи билан чорпояга шалоплаб тушди. Чўғол ўзлигини унутганча, кўзлари қонга тўлиб, илонни чопиб-чопиб ташлади.\nБу фурсат Холниса билан Улбиби кампир Улжамолни нари судрашди. Қизнинг яна оғзидан оқ кўпик келган, оёқ-қўллари шалвираганча, беҳуш ётарди. Тағин юзига сув сепишди. Қиз ўзига келар-келмас титрашга тушди. Титради! Титради!! Гўё еру жаҳонни вужудига қамраб титради! Ёнидаги – ёрдам беришга қурби етмай иложсиз турган қондошларининг юракларини узиб-узиб титради!..\nШу баҳона Улжамол юрак ўйноғи касалини орттириб олди. Баъзида: “Вой-ей, юрагим ўйнаб кетди!” деб, ранги-рўйи оқарганча ҳолсизланиб, ўтириб оладиган одат чиқарди.\n« Жаҳонгир Муҳаммад: Суратлар тарихи(5) Таҳрирсиз мактублар »


Зеро, Президентимиз таъкидлаганларидек: “Буюк шахсларни тарих яратади, дейдилар. Бунга қўшимча қилиб соҳибқирон бобомизнинг суронли ҳаётини хаёл кўзгусидан ўтказиб, буюк шахсларни миллат қайғуси, халқ дарди яратади, дейиш мумкин. Умрининг мазмунини “Миллатнинг дардларига дармон бўлишдан иборат” деб билган Амир Темур халқимизнинг ана шундай ардоқли, улуғ фарзандидир”.\nЎзлигимизни англаш, тарихимизни чуқур ўрганиш, буюк аждодларимиз хотирасини эъзозлаш борасидаги изчил ва кўламли хайрли ишлар барчамиз, айниқса, ёшларимиз учун алоҳида ибрат бўлмоқда. Ана шундай эзгу саъй-ҳаракатлар самараси туфайли Амир Темур шахси, жаҳон тарихидаги ўрни, халқимиз, Ватанимиз олдидаги хизматлари асл мақомига қайтди. 1996 йил мамлакатимизда “Амир Темур йили” деб эълон қилинди, Соҳибқирон таваллудининг 660 йиллиги халқаро миқёсда кенг нишонланди, Тошкент, Самарқанд ва Шаҳрисабз шаҳарларида муҳташам ҳайкаллари қад ростлади. Улуғ бобомиз шарафига орден таъсис этилди. Шунингдек, халқаро Амир Темур жамғармаси фаолияти йўлга қўйилди.\n2011 йили Президентимиз таклифи билан “Темур тузуклари” асари мукаммал ҳолда, юксак сифат билан янгидан чоп этилди. Бугун миллатимиз ғурурини кўкларга кўтарган буюк Амир Темур сиймоси улуғланиб, унинг адолат, ҳақиқат ва юртни ҳар жиҳатдан тараққий эттиришдек нурли орзуси ўз рўёбини топмоқда.\nБу ҳақда шу кунларда соҳибқирон Амир Темур таваллудининг 678 йиллиги муносабати билан мамлакатимизнинг барча ҳудудларида ўтказилаётган маънавий-маърифий анжуманларда алоҳида сўз юритилаяпти. Хусусан, кеча пойтахтимиздаги Амир Темур хиёбонида ҳам ана шундай тадбир бўлиб ўтди. Унда Олий Мажлис Қонунчилик палатаси депутатлари, Сенат аъзолари, турли вазирлик ва идоралар, жамоат ташкилотлари, юртимизда фаолият юритаётган дипломатик корпус вакиллари, олимлар, ижодкорлар, ота-оналар, маҳалла фаоллари, ўқитувчи ҳамда талаба-ёшлар иштирок этди.\nТадбирда халқаро Амир Темур хайрия жамғармаси раиси, Темурийлар тарихи Давлат музейи директори Нозим Ҳабибуллаев, Корея Республикасининг мамлакатимиздаги Фавқулодда ва мухтор элчиси Ли Ук Хён, Ўзбекистон халқ шоири Сирожиддин Саййид, темуршунос Ҳаким Сатторий ва бошқалар Президентимиз Ислом Каримов раҳнамолигида ўзлигимизни англаш ва миллий ғуруримизни тиклашга қаратилган ислоҳотлар жараёнида Амир Темурнинг ўлмас номи, жаҳон тараққиётига қўшган беқиёс ҳиссасини ўрганиш, бой маънавий меросидан ёшларни ватанпарварлик, миллий истиқлол ғояларига садоқат руҳида тарбиялашда кенг фойдаланиш юзасидан бетимсол ишлар амалга оширилаётганини таъкидлади.\nЖорий йилнинг “Соғлом бола йили” деб номланиши ва бу борада Давлат дастури қабул қилиниб, унда ҳаётимиз фаровонлигини таъминлашга қаратилган хайрли мақсадлар кўзда тутилганлиги барчамизни қувонтиради. Чунончи, келажак авлодга ғамхўрлик кўрсатиш, юртни обод этиш Амир Темур бобомизнинг ҳам олий мақсади эди.\nАмир Темур шахсиятига бўлган беқиёс ҳурмат борасида Президентимизнинг “Юксак маънавият — енгилмас куч” асарида шундай иқтибос келтирилади: “Шахсан мен “Темур тузуклари”ни ҳар гал ўқир эканман, худдики ўзимга қандайдир руҳий куч-қувват топгандек бўламан. Ўз иш фаолиятимда бу китобга такрор-такрор мурожаат қилиб, ундаги ҳеч қачон эскирмайдиган, инсон маънавияти учун бугун ҳам озиқ бўладиган ҳикматли фикрларнинг қанчалик ҳаётий эканига кўп бор ишонч ҳосил қилганман. Масалан, “Тажрибамда кўрилганким, азми қатъий, тадбиркор, ҳушёр, мард ва шижоатли бир киши мингта тадбирсиз, лоқайд кишидан яхшироқдир”, деган сўзлар бугунги кунда ҳам маънавий жиҳатдан нақадар долзарб аҳамиятга эга экани барчамизга аён”.\nБиз истиқлол йилларида Амир Темур мероси, ҳаёти ва фаолиятини чуқур ўргандик. Унинг инсоний жасоратидан, азму шижоатидан ғурурландик. Зеро, рўйи заминнинг сайқали бўлмиш Самарқандда, Шаҳрисабз, Бухоро, Тошкент ва жаҳоннинг бошқа ҳудудларида соҳибқирон томонидан бунёд этилган нодир меъморий обидалар унинг буюк зот эканлигидан далолат бериб турибди.\nТадбир иштирокчилари Амир Темур ҳайкали пойига гулчамбарлар қўйишди.\nТантанада Ўзбекистон Республикаси Президентининг Давлат маслаҳатчиси Х. Султонов иштирок этди.\nШу куни Темурийлар тарихи Давлат музейида “Буюк аждодлар мероси — барҳаёт” номли кўргазма ўз ишини бошлади.\nМазкур рукндаги бошқа мақолалар: « Атроф-муҳит мусаффолиги — долзарб масала\tЮксак маънавиятли ёшлар — юрт таянчи »


Мбаппенинг голи «Монако»га 17 йилдан сўнг илк чемпионликни тақдим этди\n02:25 / 18.05.2017\nФранция чемпионатининг 31-турида қолдирилган учрашуви бўлиб ўтди. Унда «Монако» Франция чемпионатлари тарихида энг кўп чемпион бўлган «Сент-Этьен»ни қабул қилди.\nУчрашувнинг 19-дақиқасида 18 ёшли Килиан Мбаппе Радамель Фалькао томонидан етказиб берилган тўпдан сўнг дарвозабон билан яккама-якка вазиятга чиқиб борди ва уни ҳам алдаб ўтиб ҳисобни очди. Ушбу гол ўйинда ягоналиги сақлаб қолди.\nНатижада 37 учрашувда 92 очко жамғарган «Монако» 17 йилдан сўнг илк марта Франция чемпиони деган номни қўлга киритди. Бу монегаскликларнинг Франция чемпионатлари тарихида 8-ғалабаси бўлди. «Сент-Этьен» (10 марта) ва «Марсель»гина (9 марта) «Монако»дан кўпроқ мамлакат чемпиони бўлишга муваффақ бўлган.\nФранция 1 лигаси\n31-турнинг қолдирилган учрашуви\nМонако – Сент-Этьен 1:0 (1:0)\nГол: Мбаппе (19).\nМонако: Субашич, Глик, Жемерсон, Менди, Фабиньо, Лемар, Моутинью, Мбаппе (Раджи, 90), Бернарду Силва (Жермен, 69), Сидибе, Фалькао (Каррильо, 88).\nСент-Этьен: Рюффье, Лакруа, Погба, Полома, Теофиль-Катрин, Маига (Клеман, 21), Верету, Норден, Лемуан (Роша Сантуш, 85), Севе, Тофт-Содерлунд (Амума, 68).\nОгоҳлантиришлар: Бернарду Силва (67), Лакруа (78).


“Ўзбекнефтгаз”: “Ўзбекнефтгаз”: Газли нефть ва газ қазиб чиқариш бошқармаси ахборот-коммуникация технологиялари жадал суратларда жорий этилмоқда — Teletype\n“Ўзбекнефтгаз”: “Ўзбекнефтгаз”: Газли нефть ва газ қазиб чиқариш бошқармаси ахборот-коммуникация технологиялари жадал суратларда жорий этилмоқда\nХусусан, Газли нефть ва газ қазиб чиқариш бошқармасига қарашли “Учқир” мажмуасидаги мавжуд инфратузилмани модернизация қилиш лойиҳасини амалга ошириш борасида ҳам бир қатор ишлар амалга оширилди.\nЖумладан “Учқир-Қумли” конлари йўналишининг 30-километридан ва “Қумли–Тайоқли” йўналишигача, “Учқир-Қулбешкак-Дояхотин” йўналишларида симсиз “Ubiquiti Wi-Fi” радиореле туридаги алоқа кўприклари ўрнатилиб, ишга туширилди. Ушбу алоқа кўприклари учун зарур частотадан фойдаланиш учун “Электромагнит мослашув маркази”дан махсус рухсатномалар олинди.\n“Учқир” мажмуаси Бош маъмурий биносида локал тармоқ линиялари ётқизилиб, локал тармоқ пассив қурилмалари ўрнатилди. Асосий бинода жойлашган Маълумотлар алмашув марказида коммуникация шкафи, бошқариладиган коммутаторлар, узлуксиз қувват манбаи ва серверлар ўрнатилди.\nБундан ташқари, ишлаб чиқариш диспетчерлик биносида ва Лаборатория биноларида ҳам тармоқ ҳосил қилиш учун тармоқ пассив ва актив қурилмалари ўрнатилиб ишга туширилди.\n“Учқир” мажмуаси ва “Пропан – Бутан” омборхонаси ўртасида алоқани ташкил қилиш учун оптик толали алоқа кабеллари ётқизилиб, алоқа толаси маълумотларни қайта ишлаш марказига олиб келинди ва тармоқ қурилмаларига уланди.\n“Пропан – Бутан” объектида жойлашган кичик сервер хонасидан Тарози оператор хонасигача қўшимча оптик толали алоқа кабели тортилди ва тармоқ қурилмалари ўрнатилди. Тарози оператор хонасида локал тармоқ кабеллари монтаж қилинди ва тармоқга уланиш нуқталари (сетевая розетка) ўрнатилди. Тарози операторлари иш учун зарур бўлган компьютер қурилмалари ўрнатилди ва ички тармоқга уланди. Тарози қурилмаси маълумотлари “1С” дастурига узатилиши созланди.\nJune 15, 2021, 13:00


2020 йилнинг 31 майида ўзбек-қирғиз чегарасида содир бўлган инцидент пайтида маҳаллий аҳоли учрашувга келган Фарғона вилоятининг ўша пайтдаги ҳокими Шуҳрат Ғаниевни тошбўрон қилган эди.\nЖиноят ишлари бўйича Фарғона вилоят судида Сўх воқеалари юзасидан ўтказилаётган суд жараёнининг 12 февраль кунги мажлисида беш жабрланувчи ва бир гувоҳ сўроққа келтирилди. Улар воқеа жойида судланувчиларнинг ҳеч бирини кўрмагани тўғрисида кўрсатма берди.\nБу ҳақда хабар қилган маҳаллий нашрларга кўра, беш жабрланувчининг икки нафари ҳам суднинг қора курсисида ўтирган шахсларнинг воқеа жойида бўлмагани, улардан шикояти йўқлигини айтиб, кўрсатма беришган.\n“...Ҳеч кимга шикоят қилмадим. Кейин ишхонага кетиб, куни билан ўша ерда бўлдим. Шунинг учун қолган воқеалар қандай бўлганини кўрмадим. Қирғизлар палахмондан ўт отиб, иккита уйни ёқиб юборишганини эшитдим. Ёниб кетган уйларни ҳукуматимиз тўлиқ тиклаб берди. Лекин у ерда ҳеч ким яшамаяпти ҳозир. Пастроқдан бошқа уй қилиб берилган уларга. Судланувчиларнинг ҳаммасини танийман. Кўплари ўзимнинг ўқувчиларим. Уларни воқеа жойида кўрмаганман. Судланувчиларга ҳеч қандай даъвойим йўқ", — деди жабрланувчиларнинг бири.\nСудланувчилар орасида икки нафар вояга етмаган шахс ҳам бор.


15:20 / 28.10.2018 | Абдусамад | 1345\nАссалому алайкум! Азиз устозлар, мен иложим борича Аллоҳимга тақво қилишга харакат қиламан. Лекин катта гунохлардан бири ота-онамга чиройли муомала қилишда камчиликка йўл қўяман. Уларни буюрганларини кўп малол олганман, бирор иш қилинса ўз фикримни уларга ўтказишга уринаман. Хозирда ўзимни кўп ўнглашга харакатдаман. Аллоҳимдан намозларимда уларга энг гўзал муомала қилишимда ёрдам беришини сўрайман. Улар мендан хеч қаттиқ хафа бўлмаганлар деб ўйлайман, лекин уришиб сўкиб берадилар. Илтимос мендан маслахат ва насихатларингизни аяманг. Қандай қилсам ота онага гўзал муомала қилувчи фарзанд бўламан?\n- Ва алайкум ассалом! Абдуллоҳ ибн Амр розияллоҳу анҳумодан ривоят қилинади:\nРасулуллоҳ соллаллоҳу алайҳи васаллам : “Робб(Аллоҳ таоло)нинг розилиги отанинг розилигига боғлиқдир. Роббнинг ғазаби отанинг ғазабига боғлиқдир” деганлар. Аллоҳ таоло Исро сурасида “Ота-онанга уфф дема, уларни жеркима” деб марҳамат қилган” деган. Фуқаҳоларимиз ота-она хато қилса уларни бир бор яхшиликка буюради. Агар қабул қилсалар қандай ҳам яхши, агар хушламасалар сукут қилиш ва уларнинг ҳаққига дуо-истиғфорлар билан машғул бўлиш керак. шунда Аллоҳ таоло иккиси томонидан уни ғамга солаётган нарсага кифоя қилади – деганлар. Ота-она билан бахслашса бўладими деган саволга, уларнинг оёқ кийими билан ҳам бахслашмаслик керак дейилган. Охиратингизни куйдириб олманг. Валлоҳу аълам!\nГуноҳдан келиб турадиган улуш\nҚарзни қайтарган бўламами?\nҚасд олиш фикридан қандай қутилсам бўлади\nҚуръон билан давола


Бу борадаги ишларни ташкил этишда Президентимизнинг 2002 йил 24 октябрдаги “Ўзбекистон Болалар спортини ривожлантириш жамғармасини тузиш тўғрисида”ги ҳамда 2004 йил 29 августдаги “Ўзбекистон Болалар спортини ривожлантириш жамғармаси фаолиятини такомиллаштириш чора-тадбирлари тўғрисида”ги фармонлари муҳим дастуриламал бўлиб хизмат қилаётир.\nАйтиш жоизки, мазкур жамғарманинг фаолият кўлами кенг қамровли. У ҳудудларда жисмоний тарбия ва спортнинг моддий-техник базасини мустаҳкамлаш, умумий ўрта таълим мактаблари қошида, шунингдек, аҳоли яшаш жойларида спорт мажмуалари бунёд этиш, уларни бугунги кун талабларига мос тарзда жиҳозлаш, иншоотлардан самарали фойдаланишни ташкиллаштириш каби қатор вазифаларни амалга ошириб келаяпти.\nБиргина Самарқанд вилоятида ўтган йиллар мобайнида мазкур жамғарма маблағлари ҳисобидан икки юзга яқин болалар спорти иншоотлари барпо этилди. 2014 йилнинг ўзида 17 объектда қурилиш ва капитал реконструкция ишлари бажарилди. Жумладан, саккизта умумтаълим мактабида спорт зали, Пастдарғом туманида ёпиқ сув спорти саройи бунёд этилди. Самарқанд шаҳри ҳамда туманларидаги болалар ва ўсмирлар спорт мактабларида эса капитал таъмирлаш тадбирлари амалга оширилди.\nБундай эътибор туфайли вилоятда спорт билан шуғулланаётган ёшлар сафи тобора кенгайиб бормоқда. Бугунги кунда ҳудуддаги умумтаълим мактаблари ўқувчиларининг қарийб 52 фоизи, яъни 266 минг нафардан ортиғи спорт машғулотларига қатнашади. Уларнинг 121 мингга яқинини қизлар ташкил этади.\nХотин-қизлар ўртасида спортни оммалаштириш, уларни ҳар томонлама қўллаб-қувватлаш борасида олиб борилаётган ишлар доирасида туман ва шаҳарларда бадиий гимнастика, енгил атлетика бўйича секциялар фаолияти йўлга қўйилган. Бунинг самараси ўлароқ, айни пайтга келиб, ўқувчи-қизларнинг беш минг нафардан ортиғи бадиий гимнастика, 8 минг 300 нафарга яқини енгил атлетика, 7 минг 500 нафари стол тенниси билан шуғулланаётир. Улар орасида нуфузли халқаро мусобақаларнинг ғолиб ва совриндорлари бор.\nЎтган йили Пастдарғом туманида фойдаланишга топширилган “Olimp” ёпиқ сув ҳавзаси ҳам давлатимиз томонидан келажагимиз эгаларини баркамол қилиб тарбиялаш йўлида кўрсатилаётган ғамхўрликнинг яна бир амалий ифодаси бўлди. Лойиҳа қиймати 2 миллиард 145 миллион 800 минг сўмни ташкил этган мазкур мажмуада сув спорти турлари билан шуғулланиш билан бирга, турли мусобақаларни юқори савияда ўтказиш учун ҳам барча имконият яратилган. Бу ердаги бассейн 4 йўлакдан иборат бўлиб, эни 12, узунлиги эса 25 метрга тенг.\n— Ҳозирги кунда мажмуамизда 7 ёшдан 14 ёшгача бўлган юзга яқин ўғил-қизлар беш нафар мураббий кўмагида сув спортининг сузиш, синхрон сузиш, сув полоси каби турлари сирларини ўрганмоқда, — дейди “Olimp” ёпиқ сув ҳавзаси директори Соҳиб Мамасолиев. — Бундай замонавий иншоотда шуғулланиб, чиниқиб бораётган ёшлар орасидан юртимиз шарафини халқаро майдонларда муносиб ҳимоя қиладиган моҳир спортчилар етишиб чиқишига ишонамиз.\nМазкур рукндаги бошқа мақолалар: « Ёшларга “Камолот” уйлари\tТаътил мароқли ўтади »


"Барселона" раҳбарлари "Реал" кўзлаган футболчини олиб қўймоқчи\n1 январь, 2017, 17:00\n"Ювентус" ҳужумчиси Пауло Дибалага даъвогар бўлган жамоалар орасига "Барселона" ҳам қўшилди.\nАввалроқ, "Барселона"нинг ашаддий рақиби "Реал" ҳам Пауло Дибалага қизиқиш билдиргани боис 23 ёшли аргентиналик ҳужумчи "Ювентус" билан янги шартнома бўйича музокараларни тахтатган эди. Дибала Турин клуби билан келишувни 2021 йилгача узайтирган тақдирда ҳам ёзги трансферлар вақтида бошқа жамоага ўтиш ҳуқуқини сақлаб қолади.\nМана энди "Барселона" ҳам Лионель Мессининг ёнига унинг терма жамоадоги шериги Пауло Дибалани олиб келмоқчи. Ҳозир Пауло Дибала ноқулай аҳволга тушиб қолди. Ўзи "Реал"да ўйнаш истагини билдирган эди, энди эса Лионель Месси билан бир клубда ўйнаш имкони пайдо бўлди. Суперҳужумчи икки жамоадан бирини танлаши керак.\nПауло Дибала жорий мавсумда "Ювентус" таркибида Италия чемпионати ва Европа чемпионлар лигасида 14 маротаба майдонга тушди ва тўртта гол урди.


Матбуотда тобланган умр\nМени ҳамкасбларим ҳазиллашиб тош асрининг одами дейишади... Ҳеч ҳам хафа бўлмайман. Ахир, "дарахт бир жойда кўкаради", деган гап бор. ...\nСузишни билмайдиган бир одам дарёга тушиб кетиб, саросимада сувни шалоплатиб урар, бир олам томчиларни атрофга сочиб, ҳаракатларидан пайдо бўлган тўлқинларни хавфли оқим дея тасаввур қиларди. У дарё тўлқинлари билан кураша бошлади. Ва ниҳоят, бир ама...\n2018 йили Жиззах вилояти Зарбдор тумани “Алишер Навоий” маҳалла фуқаролар йиғинида яшовчи, 1988 йилда туғилган Э. У. оғзаки келишувга кўра 20 бош қорамолини боқиш учун Зомин тумани Пшоғор қишлоғи Сойичи маҳалласида истиқомат қилувчи, 1983 йили туғилг...\nИшончга муносиб бўлишга ундайди\nЎзбекистон Республикаси Ички ишлар вазирлиги Бирлашган таҳририятининг нашрлари “Postda-На посту” газеталари ташкил этилганлигига 90 йил тўлди. Ушбу қутлуғ сана эл осойишталигини сақлаш йўлида фидокорлик кўрсатаётган барча ички ишлар органлари ходимл...\nФаррух Отажонов 1987 йили Хива туманида туғилган. 2012 йилда Урганч давлат университетини тамомлаган. 2013 йили Хоразм вилояти ИИБ ППХ ва ЖТСБ ППХ батальони 1-отряд сафдор ходими вазифасида хизмат фаолиятини бошлаган. 2017 йилдан буён Урганч тумани И...\n“Postda – На посту” газетаси таҳририяти жамоасига!\nАвваламбор, Сизларни “Postda – На посту” газетаси ташкил этилганининг 90 йиллиги билан чин дилдан муборакбод этамиз. Айтиш мумкинки, сўнгги йилларда Ўзбекистонда оммавий ахборот воситаларини ҳар томонлама ривожлантириш, соҳа ходимларининг эркин фа...\nЖонкуяр раҳбар эди\nСобиқ иттифоқ даврининг сўнгги йилларида мамлакатда айрим тармоқ газеталари вақтинча ёпилди. Жумладан, Ўзбекистон Республикаси Ички ишлар вазирлигининг нашри ҳисобланган «Postda» ва «На посту» газеталари таҳририяти ҳам фаолиятини тўхтатди. ...\nИжодий муваффақиятлар тилайман\nЖамиятнинг барча соҳаларида туб ислоҳотлар жараёни кечмоқда. Айниқса, ахборот ва коммуникация технологиялари, босма ва электрон оммавий ахборот воситалари тараққий топиб, фаолиятида тезкорлик, ҳозиржавоблик, очиқлик, ошкоралик борасида янги давр бошл...\nЎзбекистон Республикаси Ички ишлар вазирлиги Бирлашган таҳририяти ташкил этилганлигининг 90 йиллиги муносабати билан бир гуруҳ ходимлари рағбатлантирилди\nИчки ишлар органларида олиб борилаётган ислоҳотларни оммавий ахборот воситаларида кенг ёритиш, Вазирлик фаолиятида очиқлик ва шаффофликни таъминлаш, аҳоли орасида ички ишлар органларига нисбатан ишончни янада мустаҳкамлаш ишларига муносиб ҳисса қўши...\nМатбуот – жамият кўзгуси деган ибора бор. Чунки, кундалик ҳаётимизда рўй бераётган воқеа, ҳодисалар, жамиятдаги ўзгаришларни матбуот орқали билиб борамиз. Матбуот нашрлари ичида газетанинг ўрни, мавқеи алоҳида аҳамиятга моликдир. Кўпчилигимиз эрталаб...


БЕИЗ КЕТМАГАН БАХТ… - 24 Января 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Январь » 24 » БЕИЗ КЕТМАГАН БАХТ…\nБЕИЗ КЕТМАГАН БАХТ…\nСалима опа жуда жонидан тўйиб кетди. Эри Ҳалим аканинг ичиб келаверишидан, тўполон кўтараверишидан безди. Ҳар сафар бўй етиб қолаёзган қизи Каримани ёнига олиб гоҳ сомонхоналарда, гоҳ оғилхонада тунайверишидан куйди…\nНима қилсин?.. Йигирма йилдан бери шу аҳвол. Кўзини чирт юмиб ажрашиб кетай деса, ёлғизгина Каримасини кўзи қиймайди. Ўгай оталик қилармиди… Барибир, бегона-да!..\nСалима опа уй йиғиштиришни бошлашдан аввал пишиллаб ухлаётган эри тарафга бир ўқрайиш қилди-да, шошиб телевизорни ёқди. «Бугун лотерея ўйналадиган кун-ку!.. — ўйлади у супургисини қўлига олаётиб. — Ўзи биттагина чиптам бор. Ажабмас, Худо: «Ол, қулим!..» деб юборса…» Ўйин бошланиши ҳамоно супургисини қайтадан жойига қўйиб, айтилган рақамларни бирин-кетин ўчираверди. Ўйин ниҳоя топгач, бошловчи битта чиптага катта пул ютуғи борлигини маълум қилди. «Қайси бахтли одам ютаркин-а?.. — ҳовлиқиб пичирлади Салима опа ҳануз барча рақамлари ўчирилиб бўлган чиптасидан кўзини узмай. — Ўша мен бўлсам нима қиларди-а?..» Адашмабди. Бошловчи унинг оғзини ланг очиб айнан Салима опа ушлаб турган чипта рақамини ютуқ эгаси деб эълон қилди. Қулоқларига ишонмай, рақамларни қайта-қайта кўздан кечириб чиқди. Омади келибди. У ютибди. Катта пул ютибди!!!\nСалима опа кутилмаган бахтдан сал бўлмаса ҳушини йўқотаёзди.\n— Карима-а!.. — беихтиёр бақириб юборди у қувончдан кўзлари ёниб. — Буёққа чиқсанг-чи!.. Биз ютдик… Биз катта пул ютдик!.. — Ошхонадан хамир юқи қўли билан югуриб чиққан Карима энасининг гапини эшитди-ю, хурсанд бўлганидан ўйинга тушиб юборди.\n— Эна, отамгаям айтайлик пул ютганимизни-а?! — баланд овозда қичқириб юборди у ниҳоят ўйнашдан тўхтаб.\n— Тсс!.. — Салима опа шоша-пиша кўрсаткич бармоғини лабига босди. — Зинҳор бировга билдира кўрма!.. Отангнинг феълини биласан-ку!.. Ютуқ бир ойдан кейин бериларкан… Ўшанда билаверади.\n— Нималарни пичирлашяпсан?.. — Салима опа эрининг овозини эшитиб қўрқиб кетди.\n— Яқинлашманг!.. Нари туринг!.. — дея олди у зўрға орқага тисланиб.\n— Қўлингда бекитиб турганинг нима?.. Буёққа чўз-чи!..\n— Қочинг, дедим сизга!.. Бермайман… Бу сизга тегишли эмас…\nАзбаройи жаҳли чиқиб кетган Ҳалим ака хотинининг қўлини қайира бошлади. Салима опа оғриққа чидолмаётган бўлса-да, чиптани эрига беришни истамади. «Сенга бергандан кўра…» — деди-ю, бир амаллаб ўзига бахт олиб келиши керак бўлган чиптани оғзига солди ва таваккал ютиб юборди.\nСалима опа чиптани ютишга-ютди-ю, кўнгли хижил бўлиб қолди. «Ўлсин-а, — ўйлади у бошини чангаллаб, — Нима қилиб қўйдим?.. Шунча йил камбағалликда яшаб эндигина бир нарсали бўп қоларканман деганимда… Ҳаммасига шу падар лаънат эр сабабчи… Йўқ, бу мени кўкартирмайди икки дунёда… Кошки, ўзи топармон-тутармон бўлса… Илоё, ароқ жонингни олсин!..» Салима опа ичкари уйга бекиниб олиб тўйгунича йиғлади. Карима юпатаверди, у йиғлайверди… Бу ҳам ҳолва экан. Орадан бир соатча вақт ўтгач, кутилмаганда ошқозонида кучли оғриқ пайдо бўлди. Кўнгли беҳузур бўлиб тинимсиз ўқчий бошлади. Оғриқ бора-бора қорни, биқинларига ўтди. Карима нима қилишини билмай зир югурди. Отасини чақирди, у уйда йўқлигини билгач, қўшнининг машинасини кира қилиб энасини касалхонага олиб кетди. Йўл-йўлакай оғриқдан зўрға нафас олаётган Салима опага ёшли кўзлари билан мунғайиб тикиларкан, хаёлан ўша ўйин ўйлаб топганларга лаънатлар ўқиди, энасига Худодан умр тилади.\nХайрият, касалхонага етиб келишганидан сўнг дўхтири тушмагурлар ишни қизитиб юборишди. Ошқозонини ювишди, турли эмламалар қилиб кўришди. Оғриқ пасанда бўлавермади. Охири, анализларига қараб кўриб кўричак бўлибди, деган хулосага келишди-ю, жарроҳлик столига ётқизиб қўя қолишди… Узоқ «кавлаштиришди» ўзиям. Ташқарида Карима ҳам ота, ҳам қиз ўрнида бўлиб азоб чекди. Гоҳ йиғлади, гоҳ яхши ниятлар қилиб ўзини юпатди. Деразадан ташқарига боқиб ўз оёғи билан юриб кетаётган беморларга ҳаваси келди. Тасодифан яп-янги чет эл машиналарида бадавлат одамлар ўтиб қолса, ич-ичидан эзилди… Нияти холис экан. Икки соат деганда қўлинг дард кўрмагур жарроҳлар ишни эсон-омонликда тугатишди. Ютиб юборилган чипта ҳақиқатан кўричакка ёпишиб қолган экан. Бош жарроҳ эзила-езила йўқ бўлиб кетаёзган чиптани Кариманинг қўлига тутқазаркан, у севинчдан додлаб юбораёзди. Чунки, Карима учун энасининг омон қолгани бир бахт бўлса, чиптани қайта қўлга киритиш яна битта қувонч эди…\nЯқинда аллакимдан эшитиб қолдим. Салима опа тузалиб чиқиб ўз ютуғини олгач, алоҳида уй, машина, яна беш-ўнта қорамол сотиб олибди.\nКатегория: Hikoyalar to'plami | Просмотров: 93 | Добавил: Sherlaruz.CoM | Рейтинг: 0.0/0